AN COIMISIÚN EORPACH An Bhruiséil,31.3.2022 COM(2022) 134 final 2022/0089(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le tásca geografacha an Aontais Eorpaigh le haghaidh fíona, deochanna biotáilleacha agus táirgí talmhaíochta, agus scéimeanna cáilíochta le haghaidh táirgí talmhaíochta, lena leasaítear Rialacháin (AE) Uimh. 1308/2013, (AE) 2017/1001 agus (AE) 2019/787 agus lena n‑aisghairtear Rialachán (AE) Uimh. 1151/2012



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Le tásca geografacha (TGanna), sainaithnítear táirgí a bhfuil cáilíochtaí nó saintréithe acu mar gheall ar thosca nádúrtha nó daonna a bhaineann lena n‑áit tionscnaimh nó táirgí a bhfuil cáil orthu mar gheall ar na tosca sin. Is ceart maoine intleachtúla (CMI) iad a cheaptar chun iomaíocht chóir a chur chun cinn i measc táirgeoirí trí úsáid mhímhacánta a bhaintear as ainm agus cleachtais chalaoiseacha agus mheabhlacha a chosc. Le TGanna, ráthaítear barántúlacht do chustaiméirí agus sainaithnítear táirge sa mhargadh agus bíonn díolacháin agus onnmhairiúcháin ar luach níos airde i gceist. Aithnítear TGanna go hidirnáisiúnta ó bhí 1883 ann, agus cosnaíodh iad le bearta a rinne an tAontas sna 1970idí (fíon) go 1992 (táirgí talmhaíochta agus bia-earraí), lena n‑áirítear na cláir a chríochnú in 2020. Sa lá atá inniu ann, tá beagnach 3500 ainm d’fhíonta, de dheochanna biotáilleacha, de tháirgí talmhaíochta agus de bhia-earraí ar chlár an Aontais um thásca geografacha. Tá córas TGanna an Aontais ar fónamh, ach léiríodh leis an meastóireacht ar an mbeartas agus leis an bpróiseas measúnaithe tionchair go bhfuil deis feabhais ríthábhachtach, go háirithe d’fhonn córas TGanna a láidriú, chun bia ardchaighdeáin a sholáthar agus chun an oidhreacht chultúrtha, ghastranómach agus áitiúil a chosaint ar fud an Aontais. Baineann sin leis na nithe seo a leanas go príomha: •An tslí is fearr chun éifeacht a thabhairt do cheart bunúsach na dtáirgeoirí go gcosnófaí CMI ina TGanna. Táirgeoirí a bhfuil sócmhainn dholáimhsithe TG acu, tá an ceart acu go gcosnófaí an tsócmhainn sin agus féachann an tAontas leis sin a dhéanamh ar an mbealach is éifeachtúla agus is éifeachtaí agus is féidir, agus go tráthúil freisin sa ré seo ina n‑úsáidtear an t‑idirlíon níos mó ná riamh; •Conas saothrú mímhacánta ainmneacha táirgí a sheachaint ar saothrú é a dhéanann oibreoirí nach bhfuil aon cheart ná aon bhaint acu leis an táirge barántúil. Ní mór athbhreithniú a dhéanamh ar an bhforfheidhmiú, go háirithe ar an idirlíon, agus ar an bhfíorú comhlíontachta freisin; •Conas táirgeadh inbhuanaithe táirgí lena ngabhann TGanna a mhéadú. Mar ionstraim lena luacháiltear táirgí a bhaineann go dlúth le tosca nádúrtha agus saineolas táirgeoirí i gceantar áitiúil, baintear tearc-úsáid as TGanna chun na críche sin; •Conas is féidir tomhaltóirí a chur ar an eolas faoi tháirgí barántúla ar bhealach níos fearr chun aghaidh a thabhairt ar fhaisnéis neamhshiméadrach. Tá feasacht tomhaltóirí ar shiombailí tiomnaithe an Aontais an-íseal, rud a léiríonn go mbaineann deacracht leis an gcumarsáid; •Conas a áirithiú go bhfaigheann táirgeoirí toradh cóir ar a dtáirgí agus cáilíochtaí na dtáirgí sin nasctha lena dtáirgeadh agus gur féidir leo a seasamh i slabhra an tsoláthair bia a láidriú. Tá an scéim um shainearraí traidisiúnta faoi ráthaíocht (STR) ar an bhfód le 30 bliain ach níor baineadh amach na tairbhí a measadh a bheadh ann le haghaidh táirgeoirí agus tomhaltóirí. Chun táirgí traidisiúnta talmhaíochta a shainaithint agus a chur chun cinn ar bhealach níos fearr san Aontas, ba cheart an scéim STR a shimpliú agus a shoiléiriú. Leis an togra, rannchuidítear leis na cuspóirí arna saothrú leis an gComhbheartas Talmhaíochta (CBT), go háirithe chun feabhas a chur ar fhreagairt earnáil talmhaíochta an Aontais d’éilimh shochaíocha ar thorthaí inbhuanaitheachta eacnamaíocha, sóisialta agus comhshaoil na táirgeachta talmhaíochta. Láidreofar córas reatha TGanna mar CMInna. Leis an togra, méadófar torthaí eacnamaíocha, sóisialta agus comhshaoil táirgí TG, tabharfar níos mó cumhachtaí agus freagrachtaí do tháirgeoirí, laghdófar cineálacha nua sáruithe (idirlíon), feabhsófar éifeachtacht an fhorfheidhmithe agus seiceálacha lena ráthaítear barántúlacht na dtáirgí, tabharfar aghaidh ar bhearnaí sa reachtaíocht agus déanfar na nósanna imeachta um chlárúchán níos éifeachtúla. Seachas TGanna, tugtar aghaidh leis an togra seo ar na rialacha maidir le STRanna, go háirithe an sainmhíniú orthu a shoiléiriú. Ar an taobh eile, ní dhéantar aon athrú ar na rialacha maidir le téarmaí roghnacha cáilíochta leis an togra; níor tugadh na rialacha sin isteach ach in 2012 agus ní mór do na Ballstáit a n‑acmhainneacht a fhiosrú ar dtús. Ar deireadh, ní thugtar aghaidh leis an togra seo ar TGanna neamhthalmhaíochta; tá rún ag an gCoimisiún gníomh reachtach ar leithligh a bheartú ina leith sin. Is é sprioc fhoriomlán an athbhreithnithe TG glacadh TGanna a éascú ar fud an Aontais, mar ionstraimí MI ar a bhfuil rochtain ag na feirmeoirí agus na táirgeoirí táirgí uile, táirgí a bhfuil baint acu le chéile de réir na saintréithe atá acu nó na cáile atá orthu, agus a láithreach tionscnaimh. Níl aon athrú beartaithe ar struchtúr bunúsach na gcóras TG, agus ar an gcaoi sin, coinnítear ar bun ról na mBallstát sa nós imeachta um iarratais a bhaineann le TGanna agus STRanna; an t‑ardleibhéal cosanta ar chearta maoine intleachtúla; sainiúlachtaí le haghaidh TGanna in earnáil na fíona agus na ndeochanna biotáilleacha; agus an forfheidhmiú náisiúnta laistigh de chreat an Rialacháin maidir le Rialuithe Oifigiúla agus uirlisí MI araon. Cé gur bua de chuid thalmhaíocht na hEorpa é táirgí talmhaíochta ardchaighdeáin a tháirgeadh, tá éagothroime gheografach ann maidir le líon na TGanna atá cláraithe ar fud an Aontais. Léirítear leis sin ‘túsphointí’ agus taithí dhifriúil ar oidhreacht ghastranómach agus chultúrtha na mBallstát a chaomhnú. Leis an athbhreithniú TG, ba cheart díriú go háirithe ar an nglacadh a spreagadh sna Ballstáit sin ina mbaintear tearc-úsáid as TGanna. Le TGanna, cúitítear táirgeoirí as a n‑iarrachtaí chun réimse éagsúil táirgí ardchaighdeáin a tháirgeadh, rud a d’fhéadfadh dul chun tairbhe do gheilleagar na tuaithe freisin. Is ionann sin agus an cás, go háirithe, i limistéir mhídheisiúla, i réigiúin sléibhe agus sna réigiúin is iargúlta, áiteanna inar chuid shuntasach den gheilleagar í earnáil na feirmeoireachta agus ina bhfuil na costais táirgeachta agus na bacainní ard. Is cuspóir é freisin an líon TGanna cláraithe a mhéadú le haghaidh gach Ballstáit ina bhfuil an líon TGanna cláraithe níos lú ná meán an Aontais. Dá bhrí sin, tugtar aghaidh ar na cuspóirí ginearálta seo a leanas leis an togra: 1.cosaint éifeachtach CMI a áirithiú san Aontas, lena n‑áirítear próisis éifeachtúla clárúcháin, chun táirgeoirí a chúiteamh go cóir as a n‑iarrachtaí; 2.glacadh TGanna ar fud an Aontais a mhéadú, rud a rachaidh chun tairbhe do gheilleagar na tuaithe. Mionsonraítear an dá chuspóir ghinearálta sin sna sé chuspóir shonracha seo a leanas: 1.forfheidhmiú rialacha TG a fheabhsú chun cosaint níos fearr a thabhairt do CMI agus do TGanna ar an idirlíon, lena n‑áirítear cosaint ar chláruithe mímhacánta agus ar chleachtais agus ar úsáidí calaoiseacha agus meabhlacha sa chóras ainmneacha fearainn, agus an góchumadh a chomhrac;

2.an creat dlíthiúil a chuíchóiriú agus a shoiléiriú chun simpliú agus comhchuibhiú a dhéanamh ar na nósanna imeachta um iarratas a dhéanamh ar ainmneacha nua a chlárú agus ar shonraíochtaí táirge a leasú; 3.rannchuidiú le córas bia an Aontais a dhéanamh níos inbhuanaithe trí chritéir shonracha inbhuanaitheachta a chomhtháthú leis; 4.táirgeoirí agus grúpaí táirgeoirí a chumhachtú chun bainistíocht níos fearr a dhéanamh ar a sócmhainní TG agus forbairt struchtúr agus comhpháirtíochtaí laistigh de shlabhra an tsoláthair bia a spreagadh; 5.tuiscint cheart ar an margadh agus feasacht tomhaltóirí ar an mbeartas TG agus ar shiombailí an Aontais a mhéadú chun é a chur ar a gcumas do thomhaltóirí roghanna feasacha ceannaigh a dhéanamh; 6.cosaint ainmneacha bia traidisiúnta a choimirciú chun táirgí agus modhanna traidisiúnta táirgthe a luacháil agus a chaomhnú. •Comhsheasmhacht le forálacha beartais atá sa réimse beartais cheana Déantar foráil le reachtaíocht an Aontais maidir le sonrúcháin tionscnaimh agus tásca geografacha a chosaint i leith fíona ó bhí tús na 1970idí ann, i leith deochanna biotáilleacha ó bhí 1989 ann agus i leith táirgí talmhaíochta agus bia-earraí ó bhí 1992 ann. Leis an reachtaíocht sin, ceadaítear clárú ainmneacha táirgí luachmhara, arna dtáirgeadh de réir sonraíocht táirge i limistéar geografach ar leith ag táirgeoirí a bhfuil saineolas aitheanta acu. Tá an togra comhsheasmhach le forálacha beartais atá ann cheana i réimse TGanna. Is é is aidhm dó na forálacha atá ann cheana a fheabhsú agus foráil a dhéanamh maidir le tacar rialacha simplithe cuíchóirithe agus eilimintí áirithe de chosaint TG a láidriú, go háirithe trí grúpaí táirgeoirí a chumhachtú agus an leibhéal cosanta ar an idirlíon a mhéadú. Leis an togra, spreagtar grúpaí táirgeoirí TG chun ceanglais maidir le torthaí inbhuanaitheachta eacnamaíche, sóisialta agus comhshaoil níos fearr a chur sa tsonraíocht táirge ar bhonn deonach. Chun cáilíocht na gclárúchán agus láimhseáil na n‑iarratas a fheabhsú, tugtar cumhachtaí don Choimisiún cúnamh teicniúil gníomhaireachta a úsáid chun scrúdú a dhéanamh ar na hiarratais agus clárúchán TG agus an fhreagracht fhoriomlán maidir le beartas TG a choimeád sa Choimisiún. •Comhsheasmhacht le beartais eile de chuid an Aontais Tá an togra comhsheasmhach leis an gcreat dlíthiúil foriomlán a leagtar síos le haghaidh CBT. Comhlánaítear bearta eile leis an togra, bearta arb é is aidhm dóibh cáilíocht agus éagsúlacht tháirgeadh talmhaíochta, fíona agus deochanna biotáilleacha an Aontais a áirithiú, táirgeoirí a chúiteamh go cóir as a n‑iarracht, cearta bunúsacha na dtáirgeoirí i réimse na maoine a chosaint agus saoránaigh agus tomhaltóirí a chur ar an eolas faoi shaintréithe sonracha in-aitheanta tháirgí na n‑earnálacha thuasluaite, go háirithe táirgí a bhfuil nasc acu lena dtionscnamh geografach. Leis an straitéis ‘ón bhFeirm go dtí an Forc’, gheall an Coimisiún go rannchuideodh sé leis an aistriú i dtreo córas inbhuanaithe bia chun creat dlíthiúil TGanna a láidriú agus, i gcás inarb iomchuí, critéir shonracha inbhuanaitheachta a chur san áireamh. Luaitear TGanna i ndáil le rialacha feabhsaithe chun seasamh feirmeoirí agus grúpaí táirgeoirí sa slabhra luacha a láidriú freisin. Leis an bPlean Gníomhaíochta ‘ón bhFeirm go dtí an Forc’, fógraítear tionscnaimh eile a mbeidh tionchar acu ar tháirgí TG, go háirithe togra le haghaidh creat reachtach um chórais inbhuanaithe bia, ar togra é atá le cur síos in 2023. Cuimsíodh an tionscnamh atá ann anois maidir le TGanna i gClár Oibre Bliantúil an Choimisiúin 2021 faoi thionscnaimh REFIT, nasctha leis an gComhaontú Glas don Eoraip. Maidir leis an gcuspóir aeráidneodrachta agus spriocanna aeráide an Aontais do 2030 agus do 2040, ní bheidh drochthionchar ag an togra seo ar an aeráid. Ina theannta sin, leis an Teachtaireacht maidir le Plean Gníomhaíochta um Maoin Intleachtúil, d’fhógair an Coimisiún go láidreodh sé an córas cosanta le haghaidh TGanna chun é a dhéanamh níos éifeachtaí, lena n‑áirítear chun sáruithe CMI a chomhrac. Sna conclúidí ón gComhairle maidir leis an Straitéis ‘ón bhFeirm go dtí an Forc’, cuireadh in iúl gur díol sásaimh di an comhtháthú níos fearr ar an bhforbairt inbhuanaithe le beartas cáilíochta na hEorpa agus d’iarr sí ar an gCoimisiún ábharthacht agus tábhacht scéimeanna Eorpacha cáilíochta a athdhaingniú agus an creat reachtach le haghaidh TGanna a láidriú. 2.BUNÚS DLÍ, COIMHDEACHT AGUS COMHRÉIREACHT •Bunús dlí Tagann an togra faoi raon feidhme CBT (Airteagal 43 CFAE) agus CMInna (Airteagal 118 CFAE). A mhéid a bhaineann le CBT, is ábhair a thagann faoi inniúlacht an Aontais iad ceanglais agus rialacha maidir le táirgí talmhaíochta, bia-earraí, fíonta, táirgí fíona cumhraithe agus deochanna biotáilleacha a chur ar an margadh inmheánach agus sláine an mhargaidh inmheánaigh a áirithiú. •Coimhdeacht (i gcás inniúlacht neamheisiach) Le Rialachán (AE) Uimh. 1308/2013, Rialachán (AE) 2019/787 agus Rialachán (AE) Uimh. 1151/2012, bhunaigh an tAontas córas uileghabhálach chun ainmneacha táirgí sonracha a chosaint d’fhonn a saintréithe uathúla a chur chun cinn, saintréithe a bhaineann lena dtionscnamh geografach agus le saineolas traidisiúnta i réimse na dtáirgí talmhaíochta, na fíona agus na ndeochanna biotáilleacha. Ní féidir leis na Ballstáit gníomhú ina n‑aonar chun an cuspóir beartais sin a bhaint amach. Ní féidir an córas TGanna atá ann faoi láthair a láidriú ach trí ghníomhaíocht ar leibhéal an Aontais, eadhon trí na Rialacháin sin a athbhreithniú. •Comhréireacht

Is éard atá sa togra athruithe teoranta spriocdhírithe ar an gcreat reachtach atá ann faoi láthair le haghaidh TGanna nach dtéann níos faide ná a bhfuil gá leis chun an cuspóir maidir le láidriú an chórais TG a bhaint amach. Coimeádtar sainiúlachtaí na n‑earnálacha i bhfeidhm agus comhchuibhítear na rialacha is coiteann do na hearnálacha uile, go háirithe na nósanna imeachta um ainm a chlárú nó sonraíocht táirge a leasú, cosaint na n‑ainmneacha, agus seiceálacha agus an forfheidhmiú. •An rogha ionstraime Leis an mbeartas maidir le TGanna, ceanglaítear go mbeidh sé infheidhme go díreach sna Ballstáit. Is é Rialachán ó Pharlaimint na hEorpa agus ón gComhairle an ionstraim iomchuí chun an córas TG a athbhreithniú agus cuirtear san áireamh go bhfuil na nithe seo a leanas i gceist leis an reachtaíocht atá i bhfeidhm faoi láthair: •TGanna le haghaidh táirgí talmhaíochta agus bia-earraí — Rialachán (AE) Uimh. 1151/2012 ó Pharlaimint na hEorpa agus ón gComhairle an 21 Samhain 2012 maidir le scéimeanna cáilíochta do tháirgí talmhaíochta agus do bhia-earraí; •TGanna le haghaidh fíona— Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n‑aisghairtear Rialacháin (CEE) Uimh. 922/72. (CEE) Uimh. 234/79, (CE) Uimh. 1037/2001, agus (CE) Uimh. 1234/2007 ón gComhairle; •TGanna le haghaidh deochanna biotáilleacha — Rialachán (AE) 2019/787 ó Pharlaimint na hEorpa agus ón gComhairle an 17 Aibreán 2019 maidir le sainmhíniú, tuairisc, cur i láthair agus lipéadú deochanna biotáilleacha, úsáid ainmneacha deochanna biotáilleacha i gcur i láthair agus lipéadú earraí bia eile, agus cosaint tásc geografach le haghaidh deochanna biotáilleacha, úsáid alcól eitile agus driogáití de thionscnamh talmhaíochta i ndeochanna alcólacha, agus lena n‑aisghairtear Rialachán (CE) Uimh. 110/2008. Leis an togra, aisghairfear an chéad Rialachán thuasluaite agus déanfar leasuithe ar an bpéire deireanach. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Rinneadh meastóireacht ar bheartas an Aontais maidir le TGanna agus STRanna a chosnaítear san Aontas. Foilsíodh na torthaí an 21 Nollaig 2021 sa Doiciméad Inmheánach Oibre de chuid an Choimisiúin. Cumhdaíodh beagnach 3 400 TG agus 64 STR de thionscnamh na mBallstát léi. Ba é cuspóir na meastóireachta measúnú a dhéanamh ar a mhéid a bhain an beartas TG agus STR a chuspóirí amach. Leis an meastóireacht, rinneadh scrúdú ar éifeachtacht, ar éifeachtúlacht, ar ábharthacht agus ar chomhleanúnachas an chreata TG agus STR agus ar an mbreisluach atá aige ar leibhéal an Aontais. Baineadh amach cuspóirí TGanna agus STRanna ar an iomlán a bheag nó a mhór. Tá réimse leathan tairbhí a d’fhéadfadh a bheith ann le haghaidh páirtithe leasmhara ag baint leis an mbeartas, amhail toradh agus iomaíocht chóir a bhaint amach le haghaidh táirgeoirí. Níl na tairbhí sin le fáil go córasach i ngach Ballstát, áfach. Is iad na príomhtheorainneacha atá ann a laghad feasachta agus tuisceana atá ag tomhaltóirí i roinnt Ballstát ar an mbeartas agus laigí áirithe a bhaineann leis na rialuithe i gcéimeanna iartheachtacha an tslabhra luacha. Maidir le príomhchuspóirí eile an bheartais — urraim do TGanna mar CMI agus sláine an mhargaidh inmheánaigh a áirithiú, agus go gcuideodh STRanna le táirgeoirí táirgí traidisiúnta modhanna traidisiúnta táirgthe agus oidis a chosaint — baintear amach na cuspóirí sin go ginearálta. Measadh an creat le haghaidh TGanna/STRanna a bheith éifeachtúil. Soláthraíonn TGanna agus STRanna roinnt tairbhí do tháirgeoirí, agus tá na costais ar chomhlachtaí poiblí (ar an leibhéal náisiúnta agus ar leibhéal an Aontais) íseal, meastar gurb ionann iad agus 0.12 % den luach iomlán díolachán faoi TG/STR. D’fhéadfaí an t‑ualach riaracháin a shimpliú agus a laghdú áfach, go háirithe maidir leis na nósanna imeachta fadálacha um chlárúchán agus um leasúchán, ar an leibhéal náisiúnta agus ar leibhéal an Aontais. Measadh an beartas a bheith ábhartha le haghaidh páirtithe leasmhara príobháideacha agus údaráis phoiblí araon. Le cuspóirí TGanna agus STRanna, tugtar aghaidh ar riachtanais iarbhír na bpáirtithe leasmhara éagsúla. Meastar gur acmhainn láidir iad TGanna agus STRanna le haghaidh críocha iargúlta agus gur uirlis thábhachtach iad chun an chéannacht réigiúnach a chur chun cinn. Trí TGanna agus STRanna a láidriú trí bhíthin tacaíocht forbartha tuaithe, freagraítear go príomha don ghá atá ann an comhtháthú a fheabhsú. Cé nach príomhchuspóirí le haghaidh na táirgeachta TG/STR iad an chosaint comhshaoil agus leas ainmhithe, dhearbhaigh na grúpaí táirgeoirí a ndearnadh suirbhé orthu go gcuireann roinnt sonraíochtaí táirge saincheisteanna comhshaoil agus leasa ainmhithe san áireamh. Maidir leis an gcomhleanúnachas, níor sainaithníodh aon neamh-chomhoiriúnacht mhór maidir le TGanna agus trádmharcanna de chuid an Aontais, TGanna/STRanna agus scéimeanna náisiúnta/réigiúnacha, agus TGanna/STRanna agus beartais eile de chuid an Aontais. Thairis sin, tá breisluach soiléir ann don Aontas toisc go gcuireann TGanna agus STRanna araon le sláine an mhargaidh inmheánaigh agus leis an trádáil chóir le tríú tíortha. Maidir leis na ceachtanna a foghlaimíodh, seachas na laigí thuasluaite sa réimse rialúcháin agus forfheidhmithe (margadh iartheachtach), agus an fheasacht agus an tuiscint bheag atá ag tomhaltóirí, is féidir na pointí seo a leanas a chur i dtábhacht: •Le difríochtaí sa chur chun feidhme, cruthaítear deacrachtaí maidir le CMI táirgeoirí a fhorfheidhmiú lasmuigh den Bhallstát táirgthe. Ina theannta sin, cumhdaítear réimse leathan táirgí le TGanna agus díoltar trí ionaid díola éagsúla iad (lena n‑áirítear díolacháin ar líne), rud a chuireann bac breise ar a bhforfheidhmiú éifeachtach. •Baineann saincheist eile go dlúth le cuspóirí nua polaitiúla an Choimisiúin, go háirithe an Comhaontú Glas don Eoraip agus an Straitéis ‘ón bhFeirm go dtí an Forc’. Agus béim mhór á cur ar shaincheisteanna inbhuanaitheachta le blianta beaga anuas, ní chuirtear na saincheisteanna sin san áireamh ná ní chuirtear san áireamh ar bhealach córasach iad leis an táirgeacht TG nó STR. •Tá ról ríthábhachtach ag grúpaí táirgeoirí maidir le TGanna agus STRanna a chur chun feidhme. Fuarthas amach leis an meastóireacht, áfach, go bhfuil difear mór idir na tascanna a bhfuil na grúpaí sin i dteideal iad a dhéanamh sna hearnálacha éagsúla agus sna Ballstáit toisc nach sainmhínítear ar leibhéal an Aontais iad ach le haghaidh earnáil an agraibhia agus nach sainmhínítear le haghaidh fíonta nó deochanna biotáilleacha iad. •Meastar gurb iad na nósanna imeachta fadálacha casta um chlárúchán agus um leasúchán, ar an leibhéal náisiúnta agus ar leibhéal an Aontais, an phríomhnúis le haghaidh táirgeoirí agus gurb iad príomhfhoinse an ualaigh riaracháin.

•Leis an líon teoranta táirgí atá cláraithe mar STRanna, nach CMI iad, cuirtear in iúl an easpa suime sa scéim seo agus a dheacra atá sé modhanna traidisiúnta táirgthe a chosaint ar fud an Aontais. •Comhairliúcháin leis na páirtithe leasmhara An straitéis chomhairliúcháin a forbraíodh le haghaidh an tionscnaimh seo, cumhdaítear léi na gnéithe uile den tionscnamh lena ndírítear ar an gcóras TGanna a láidriú. Tugadh aghaidh ar chatagóirí éagsúla páirtithe leasmhara léi: údaráis phoiblí, eagraíochtaí ón earnáil feirmeoireachta, eagraíochtaí ón earnáil phróiseála, cónaidhmeanna Eorpacha, náisiúnta agus earnála agus cuideachtaí príobháideacha, eagraíochtaí tomhaltóirí, eagraíochtaí ón earnáil trádála agus ón earnáil mhiondíola; tríú tíortha, institiúidí acadúla agus taighde, an pobal i gcoitinne agus páirtithe leasmhara eile nach iad. Rinneadh na gníomhaíochtaí uile a fógraíodh sa straitéis chumarsáide mar a bhí beartaithe: Aiseolas maidir leis an Treochlár — an Measúnú ar Thionchar Tionscanta, comhdháil páirtithe leasmhara, cruinnithe le Grúpa Idirphlé Shibhialta agus ceistneoirí le haghaidh an ghrúpa sin, cruinnithe leis na Ballstáit agus ceistneoirí le haghaidh na mBallstát agus comhairliúcháin spriocdhírithe le saineolaithe ón earnáil neamhrialtasach. Aiseolas maidir leis an Treochlár — an Measúnú ar Thionchar Tionscanta Ar an iomlán, ba dhíol sásaimh do na páirtithe leasmhara na treoshuíomhanna a leagtar amach sa Treochlár — Measúnú ar Thionchar Tionscanta a foilsíodh le haghaidh aiseolais an 28 Deireadh Fómhair 2020. Thug 51 freagróir aiseolas ar an Treochlár. Ba dhíol sásaimh d’fhormhór na bhfreagróirí tionscnamh an Choimisiúin chun córas TGanna an Aontais a láidriú. Leis an aiseolas, díríodh go príomha ar ghnéithe inbhuanaitheachta a chuimsiú sa tsonraíocht táirge, agus ar an ngá atá le cosaint fheabhsaithe agus le soiléirithe reachtacha. Na freagróirí a thrácht ar thodhchaí na scéime STR, mheas siad gur cheart leanúint ar aghaidh léi ach gur cheart í a shoiléiriú agus a shimpliú. Luaigh grúpa níos lú freagróirí saincheisteanna a bhaineann leis an simpliú, le rialuithe agus leis an bhforfheidhmiú, grúpaí táirgeoirí TG a chumhachtú agus saincheisteanna a bhaineann le siombail an Aontais a úsáid ar an lipéad. An Chomhdháil maidir le ‘Tásca Geografacha a Láidriú’, an 25-26 Samhain 2020 Reáchtáil an Coimisiún agus Oifig Maoine Intleachtúla an Aontais Eorpaigh (EUIPO) comhdháil ardleibhéil i gcomhar le chéile, agus bhí sí ina pointe fócasach le haghaidh páirtithe leasmhara chun a dtuairimí a chur in iúl maidir le réimse saincheisteanna a bhaineann le próiseas athbhreithnithe TG. Ghlac lucht freastail mór páirt san ócáid, lucht freastail lena n‑áirítear táirgeoirí TG, páirtithe leasmhara ar fud an tslabhra luacha bia, oifigigh ó na Ballstáit, eagraíochtaí idirnáisiúnta agus eagraíochtaí de chuid na sochaí sibhialta, oifigigh de chuid an Aontais mar aon le mic léinn agus baill den phobal a raibh suim acu san ócáid. Seachas na seisiúin iomlánacha oscailte agus scoir, reáchtáladh 15 phainéal chun saincheisteanna difriúla a bhaineann le hathbhreithniú TG a phlé. Pléadh saincheisteanna inbhuanaitheachta agus cumhachtú táirgeoirí freisin chun aghaidh a thabhairt ar an tionscnamh ‘ón bhFeirm go dtí an Forc’ mar aon le bealaí chun tarraingteacht TGanna a mhéadú agus TGanna a nuachóiriú agus a chur chun feidhme ar bhealach níos fearr i gcomhréir le plean gníomhaíochta MI. Tá an chomhdháil a taifeadadh agus an t‑ábhar uile (ppt. / físeán / fuaim / gailearaí ) le fáil ar leathanach gréasáin EUROPA go dtí Samhain 2022. Comhairliúchán poiblí Ón 15 Eanáir 2021 go dtí an 9 Aibreán 2021, reáchtáil an Coimisiún comhairliúchán oscailte poiblí sna teangacha oifigiúla uile de chuid an Aontais trí EU-SURVEY. Ba é ab aidhm dó tuairimí údarás poiblí, páirtithe leasmhara agus an phobail a bhailiú. Fuarthas 302 freagra ó fhreagróirí ó 21 Bhallstát. Shainaithin na freagróirí na príomhdhúshláinle haghaidh athbhreithniú TG: •Mar gheall ar an saothrú méadaithe atá á dhéanamh ar TGanna ar an idirlíon, is gá an chalaois agus góchumadh táirgí TG a chosc. •Ba cheart cumhachtaí agus freagrachtaí níos mó a bheith ag grúpaí táirgeoirí TG chun a TGanna a bhainistiú, a chur chun cinn agus a fhorfheidhmiú. San am atá i láthair, ní féidir leo cinntí a dhéanamh atá ina gceangal ar a gcomhaltaí. •Tá easpa feasachta ann faoin lógó, rud atá amhlaidh mar gheall ar an easpa faisnéise agus poiblíochta maidir le tairbhí TGanna. Comhdháil an Ghrúpa Idirphlé Shibhialta (GIS) maidir le Cáilíocht agus Cur Chun Cinn Déanann comhaltaí GIS ionadaíocht ar leasanna táirgeoirí, próiseálaithe, miondíoltóirí, tomhaltóirí, gníomhaithe timpeallachta agus grúpaí eile nach iad. Chuaigh an Coimisiún i gcomhairle le GIS maidir le Cáilíocht agus Chur Chun Cinn sna cruinnithe seo a leanas: •An 5 Samhain 2020: faisnéis faoin bpróiseas; an chéad phlé faoi athbhreithniú TG;

•An 9 Márta 2021: plé faoi phríomhriachtanais an athbhreithnithe ar TGanna, agus béim á cur ar eilimintí áirithe lena n‑áirítear an inbhuanaitheacht; •An 1 Iúil 2021: torthaí chomhairliúchán poiblí agus chomhairliúchán spriocdhírithe GIS; plé faoi chuspóirí agus faoi roghanna; •An 30 Samhain 2021: toradh an phróisis measúnaithe tionchair a thíolacadh. Ar an mbealach céanna, mar a shonraítear thuas, chuaigh an Coimisiún i gcomhairle le GIS maidir le Fíon le linn a chruinnithe an 5 Bealtaine agus an 8 Samhain 2021, agus le GIS maidir le Deochanna Biotáilleacha an 9 Márta agus an 29 Deireadh Fómhair 2021. Chuaigh an Coimisiún i gcomhairle le comhaltaí GIS maidir le Cáilíocht agus Cur Chun Cinn freisin trí cheistneoir scríofa maidir le hinbhuanaitheacht TGanna, an lipéadú agus STR. •Bailiú agus úsáid saineolais Chuaigh an Coimisiún i gcomhairle le saineolaithe ó na Ballstáit faoi chuimsiú an tSainghrúpa um Cháilíocht agus Inbhuanaitheacht na Talmhaíochta agus na Forbartha Tuaithe. Reáchtáladh cruinnithe den Sainghrúpa sin ar na dátaí seo a leanas: •An 23 Feabhra 2021: an comhthéacs, na dúshláin agus na cuspóirí agus aiseolas ar an Treochlár; •An 22 Aibreán 2021: torthaí chomhairliúchán poiblí agus chomhairliúchán spriocdhírithe an tSainghrúpa; an cur chuige foriomlán; •An 23 Meán Fómhair 2021: roghanna beartais. Roimh na cruinnithe sin, bhailigh an Coimisiún faisnéis faoin taithí a fuarthas ag cur scéim STR chun feidhme i gcruinniú den Choiste Cáilíochta um Beartais Talmhaíochta an 19 Deireadh Fómhair 2020, lena n‑áirítear trí cheistneoir a thabhairt. Chuaigh an Coimisiún i gcomhairle le comhaltaí den Sainghrúpa trí cheistneoir scríofa freisin maidir le hinbhuanaitheacht TGanna, córas TG a shimpliú agus béim á cur ar an bpróiseas náisiúnta, naisc leis an mbeartas forbartha tuaithe agus le scéim STR. Maidir leis an inbhuanaitheacht, ba é an tuairim ba láidre a bhí ann nár cheart an inbhuanaitheacht a fhorchur ar tháirgeoirí TG, ach gur cheart í a spreagadh agus tacaíocht a thabhairt di. Tá na cleachtais atá ann cheana i ndáil leis an inbhuanaitheacht le sainaithint agus le cur chun cinn. Chuir saineolaithe na mBallstát i dtábhacht a thábhachtaí atá sé comhtháthú na gceanglas inbhuanaitheachta a dhéanamh diaidh ar ndiaidh. Tá gá le tuilleadh tacaíochta (e.g. le haghaidh deimhniúchán inbhuanaitheachta, infheistíochtaí ábhartha) agus le foirmeacha eile dreasachtaí (e.g. tosaíocht sa mhaoiniú) mar aon le faisnéis agus gníomhaíochtaí cur chun cinn. Maidir leis an imní atá ann maidir le bia cothaitheach agus aiste bhia shláintiúil, ba é an príomhthuairim a bhí ann nár cheart don bhéim ar an luach cothaitheach agus ar riachtanais chothaithe bunchoincheap TGanna a mhaolú, i.e. an cháilíocht a bhaintear amach tríd an gcomhchoibhneas idir tosca daonna agus tosca nádúrtha i limistéar geografach ar leith. Cé gur díol sásaimh do na saineolaithe é an simpliú breise ar na nósanna imeachta agus an laghdú ar an ualach riaracháin, léirigh siad gur cheart tús áite a thabhairt do scrúdú críochnúil cruinn a dhéanamh ar iarratais TG seachas tús áite a thabhairt don luas. Bhí roinnt saineolaithe i bhfabhar comhchuibhiú níos fearr a dhéanamh ar rialacha nós imeachta le haghaidh na n‑earnálacha uile agus mhol siad go mbeadh treoirlínte agus malartú faisnéise níos fearr ann chun scaipeadh na ndea-chleachtas a éascú, mar aon le feidhmchlár TF ag a bhfuil feidhmíocht níos fearr. Maidir leis na príomhdheacrachtaí a bhaineann leis an nós imeachta náisiúnta, tá dhá phríomheilimint ann. Ar an gcéad dul síos, tá sé deacair táirgeoirí a thabhairt le chéile in eagraíocht ghníomhaíoch, mar gheall ar am agus acmhainní teoranta. Bíonn leisce ar tháirgeoirí comhar a dhéanamh ag céim luath de chlárúchán TG, agus tarlaíonn sé go n‑easaontaíonn siad faoin sainmhíniú ar an bpróiseas táirgthe i sonraíocht táirge. Is é an tsonraíocht táirge a dhréachtú an dara deacracht a bhíonn le sárú ag táirgeoirí: an streachailt chun fianaise a bhailiú lena léirítear go gcomhlánaíonn an táirge na ceanglais maidir le TG, tuairisc mhíshoiléir ar shainiúlachtaí an táirge, easpa eolais ar an bhfaisnéis is gá, etc. Maidir leis an ngaol le hidirghabhálacha forbartha tuaithe, léirigh formhór na saineolaithe nár cheart a bheith ag iarraidh feasacht tomhaltóirí a chothú agus beartas TG a chur chun cinn amháin, ach gur cheart a bheith ag iarraidh iomaíocht táirgeoirí a mhéadú freisin, iad a spreagadh chun iarratas a dhéanamh ar an gcosaint agus an inbhuanaitheacht a fheabhsú. Mhínigh na saineolaithe go meastar an nós imeachta um chlárúchán le haghaidh STRanna a bheith casta trom, dá bhrí sin, d’fhéadfaí soiléiriú ar na critéir a bheartú. D’áitigh siad nach mbíonn táirgeoirí rannpháirteach sa scéim toisc gur féidir STRanna a tháirgeadh gan bhac lasmuigh dá dtír tionscnaimh agus toisc nach bhfeiceann na táirgeoirí an tairbhe a bhaineann leis an ualach riaracháin a ghlacadh orthu féin. •Measúnú tionchair Rinneadh an obair ar an Measúnú Tionchair i mí Dheireadh Fómhair 2020 go mí Mheán Fómhair 2021, tréimhse inar tháinig an grúpa stiúrtha idirsheirbhíse le chéile ceithre huaire. Ghlac ionadaithe ó 12 Ard-Stiúrthóireacht agus Seirbhís de chuid an Choimisiúin (ISSG) agus ionadaithe ó EUIPO páirt sa ghrúpa. Forbraíodh ábhar na tuarascála ar an measúnú tionchair agus cuireadh feabhas air le hionchuir agus le barúlacha ó na seirbhísí a ghlac páirt go gníomhach san ISSG seo. D’eisigh an Bord um Ghrinnscrúdú Rialála tuairim dhiúltach maidir leis an Dréacht-Tuarascáil ar an Measúnú Tionchair tar éis an chruinnithe an 30 Meitheamh 2021. Cuimsítear an méid seo a leanas i bpríomhbharúlacha an Bhoird:

•Ní sholáthraítear réasúnaíocht shoiléir ná fianaise leormhaith sa tuarascáil chun tacú leis an gá atá le gníomhaíocht maidir leis an inbhuanaitheacht, aistí bia sláintiúla, úsáid lógónna agus éagothroime sa slabhra soláthair. •Ní dhéanann an tuarascáil léiriú soiléir go leor ar na roghanna beartais atá ar fáil. Ní dhéantar iniúchadh leormhaith ar mheascáin mhalartacha de ghníomhaíochtaí beartais lena bhféadfaí meascán níos fearr a sholáthar nó meascáin is ábhartha ó thaobh na polaitíochta de. •Ní raibh an tuarascáil soiléir go leor maidir le rannpháirtíocht gníomhaireachta agus na costais lena mbaineann. •Ní dhéantar idirdhealú leormhaith leis an tuarascáil idir thuairimí na bpáirtithe leasmhara difriúla maidir le príomhcheisteanna. Chuathas i gcomhairle le ISSG i scríbhinn le linn na tréimhse 10-15 Meán Fómhair 2021 maidir leis an leagan athbhreithnithe den Tuarascáil ar an Measúnú Tionchair, tar éis na barúlacha ón mBord um Ghrinnscrúdú Rialála a fháil. Cuireadh na barúlacha san áireamh go cuí sa leagan athbhreithnithe. Cuireadh na soiléirithe agus na comhlánuithe is gá leis an Tuarascáil ar an Measúnú Tionchair agus leis na hIarscríbhinní a ghabhann léi agus cuireadh faoi bhráid an Bhoird arís í an 25 Meán Fómhair 2021. Ar an mbonn sin, d’eisigh an Bord tuairim dhearfach an 24 Deireadh Fómhair 2021, cé gur chuir sé ábhair imní in iúl sa tuairim sin. Cé gur aithníodh na feabhsuithe ar an tuarascáil, d’iarr an Bord tuilleadh soiléirithe maidir leis na saincheisteanna seo a leanas: •Níl roghnú an tacair gníomhaíochtaí beartais dár tugadh tosaíocht comhleanúnach leis an gcuid eile den tuarascáil. Leis an tuarascáil, ní sainaithnítear go soiléir pacáistí malartacha gníomhaíochta beartais ná ní dhéantar measúnú chomhsheasmhach orthu ná comparáid leo. •Ní thugtar bonn cirt leormhaith leis an ngníomhaíocht beartais dár tugadh tosaíocht maidir le rannpháirtíocht gníomhaireachta. •Ní léirítear go leormhaith sa phríomhthuarascáil na tuairimí atá ag catagóirí difriúla páirtithe leasmhara. Tugadh aghaidh ar bharúlacha uile an Bhoird sa leagan deireanach den Tuarascáil ar an Measúnú Tionchair agus san achoimre fheidhmeach a ghabhann léi. Leis an bpróiseas measúnaithe tionchair, tástáladh trí rogha beartais chun TGanna a athbhreithniú. Is é is aidhm don chéad rogha— Feabhsú agus tacaíocht a thabhairt — na hionstraimí atá i bhfeidhm cheana a fheabhsú agus tuilleadh tacaíochta a thabhairt do tháirgeoirí, d’údaráis na mBallstát agus do pháirtithe leasmhara eile. Dírítear ar an treoir (e.g. nasctha leis an bhforfheidhmiú, measúnú ar na comhaid agus léirmhíniú/soiléiriú dlíthiúil), ar an gcomhar atreisithe i measc na mBallstát agus ar ghníomhaíochtaí fothaithe acmhainne, lena n‑áirítear maidir le saincheisteanna inbhuanaitheachta. Cuirfear feabhas ar na nósanna imeachta trína n‑ailíniú ar fud na n‑earnálacha. Le cur chuige níos solúbtha maidir le lógónna an Aontais, dírítear ar a n‑úsáid a mhéadú i measc táirgeoirí. Cuirtear aitheantas oifigiúil táirgí agus biaearraí traidisiúnta talmhaíochta ó údaráis na mBallstát in ionad scéim STR, tá liosta critéar teoranta le socrú ar leibhéal an Aontais agus thabharfadh na Ballstáit fógra faoi ainmneacha na dtáirgí traidisiúnta don Choimisiún chun iad a chur ar fáil go poiblí. Leis an dara rogha — Sainmhíniú níos fearr agus atreisiú — , atreisítear cosaint TGanna agus feabhsaítear an cothrom iomaíochta i measc oibreoirí trí bhíthin tacar aonair nósanna imeachta rialaithe le haghaidh na n‑earnálacha uile agus trí rialacha mionsonraithe a fhorbairt maidir le hurraim TGanna i ndáil le díolacháin ar líne. Leis an rogha, sainmhínítear an ról a d’fhéadfadh a bheith ag grúpaí táirgeoirí TG, ar bhonn deonach, chun rannchuidiú le haghaidh a thabhairt ar ábhair imní i measc na sochaí maidir leis an inbhuanaitheacht trí chritéir inbhuanaitheachta a chuimsiú i sonraíochtaí táirge, agus trí bhainistíocht agus trí fhorfheidhmiú a sócmhainní TG a láidriú. Leathnófaí róil shonracha grúpaí táirgeoirí TG, arna sainaithint ag údaráis na mBallstát, chuig na hearnálacha uile. Níl sé éigeantach an lógó a úsáid ar lipéad an táirge agus is féidir le táirgeoirí méid an lógó agus an áit a gcuirtear ar an lipéad é a chinneadh. Na soiléirithe ar an téarmeolaíocht dhlíthiúil, solúbthachtaí ionsuite maidir leis an bpróiseas táirgthe agus cruthú tacair aonair rialacha nós imeachta simplithe, rachaidh na nithe sin chun tairbhe don reachtaíocht. Mar chuid den rogha seo, tá struchtúir bhainistíochta an Aontais chun measúnú a dhéanamh ar TGanna le hatreisiú tríd an ról a bheadh ag gníomhaireacht atá ann cheana sa nós imeachta um chlárúchán. Cé go mbeadh an measúnú ar an leibhéal náisiúnta fós faoi chúram na mBallstát, sholáthródh gníomhaireacht cúnamh teicniúil don Choimisiún le linn an ghrinnscrúdaithe ar iarratais agus ar fhreasúraí ar leibhéal an Aontais. Cé go ndéantar foráil go hintuigthe leis an Tuarascáil ar an Measúnú Tionchair maidir le cinntí a dhéanfadh gníomhaireacht, ar chúiseanna a bhaineann le rialú dlúth reachtach a choinneáil, déanfaidh an Coimisiún na cinntí dlíthiúla uile. Leis an tríú rogha — Comhchuibhiú agus nuashonrú — áirithítear comhchuibhiú iomlán trí Rialachán aonair a ghlacadh ina bhfuil rialacha aontaithe forfheidhmithe agus rialaithe. Ar an gcaoi chéanna, cuíchóireofar forálacha maidir le cosaint agus rialacha nós imeachta ina mbunghníomh aonair. Beidh sé éigeantach lógónna forordaithe a úsáid ar fud na n‑earnálacha uile. Ní dhéanfaidh an comhchuibhiú difear, áfach, do shainmhínithe TG agus coinneofar ar bun sainiúlachtaí na n‑earnálacha ar leith. Shainmhíneofaí critéir inbhuanaitheachta le haghaidh tháirgeacht TG i reachtaíocht an Aontais agus chuirfí chun feidhme iad trína gcomhtháthú leis an tsonraíocht táirge, agus ar an gcaoi sin, bheidís faoi réir rialuithe oifigiúla. I dteannta na ngníomhaíochtaí dá bhforáiltear sa rogha beartais roimhe seo, treiseofar le treoirlínte sonracha maidir le feidhmiú grúpaí táirgeoirí TG an seasamh atá acu i slabhraí luacha TG agus cumasófar bainistíocht níos fearr ar a sócmhainní TG. Leis an rogha seo, tá sé beartaithe an próiseas clárúcháin a sheachfhoinsiú ina iomláine chuig gníomhaireacht atá ann cheana, agus déantar foráil go bhféadfaí achomharc a dhéanamh chuig comhlacht achomhairc. Leis an rogha seo, is féidir leis na Ballstáit leibhéil éagsúla rannpháirtíochta a bheith acu: measúnú tosaigh ar an leibhéal náisiúnta mar atá ann faoi na rialacha atá i bhfeidhm faoi láthair, comhairliúchán leis na Ballstáit nó gan aon ról a bheith ag na Ballstáit. Thréigfí scéim STR. D’fhéadfaí na hainmneacha traidisiúnta bia lena gcomhlíontar na critéir le haghaidh STFC nó TGFC a chlárú amhlaidh agus d’fhéadfaí ainmneacha traidisiúnta eile a chlárú mar thrádmharc. Leis an measúnú tionchair, thángthas ar an gconclúid gurb é an dara rogha an rogha is mó fiúntas. Tugadh an scór is airde don rogha sin a mhéid a bhaineann leis an gcomparáid idir na costais agus na tairbhí le haghaidh tháirgeoirí TG. Cé go rachaidh an táirgeadh níos tapúla agus níos fearr chun tairbhe do tháirgeoirí, laghdófar na costais, go háirithe na costais a bhaineann le fad an nós imeachta um chlárúchán agus leis na hacmhainní a bhfuil gá leo. Dá gcuirfeadh an grúpa táirgeoirí TG critéir inbhuanaitheachta leis an tsonraíocht táirge, bheadh costais bhreise chomhlíontachta agus deimhniúcháin ann a d’fhéadfaí a fhritháireamh go páirteach in aghaidh bearta tacaíochta faoi chuimsiú an bheartais forbartha tuaithe; chomhlíonfadh sé sin ionchais tomhaltóirí le haghaidh táirgí lena ngabhann uaillmhian níos airde ó thaobh na hinbhuanaitheachta de. •Oiriúnacht rialála agus simpliú

Tá an togra bunaithe ar sheiceáil oiriúnachta rialála agus ar an anailís ar an acmhainneacht simpliúcháin. Leis an Rialachán atá beartaithe, simplítear riarachán TGanna trí foráil a dhéanamh maidir le tacar amháin rialacha nós imeachta agus rialaithe le haghaidh na n‑earnálacha uile. Comhchuibhítear leis na forálacha cosanta le haghaidh na n‑earnálacha uile freisin. Ar an gcaoi sin, áirithítear comhleanúnachas agus déantar córas TGanna níos intuigthe le haghaidh na bpáirtithe leasmhara. Is iad seo a leanas na príomheilimintí den simpliú: •tacar amháin rialacha le haghaidh próisis agus rialuithe iarratais, lena ngabhann tairbhí i dtéarmaí comhleanúnachas rialacha ar fud na n‑earnálacha agus lena gcuirtear deireadh leis an éagsúlacht atá ann faoi láthair maidir le nósanna imeachta; •tugtar soiléirithe isteach go háirithe i ndáil le CMI; •tugtar coincheapa níos simplithe isteach, go háirithe scéim STR, chun tuiscint táirgeoirí agus tomhaltóirí orthu a fheabhsú Maidir leis an ualach riaracháin a laghdú, déantar foráil leis an togra maidir le cúnamh teicniúil le haghaidh an nós imeachta um chlárúchán, cúnamh a thabharfaidh gníomhaireacht de chuid an Aontais arb ann di cheana agus déantar foráil freisin maidir le leas iomlán a bhaint as uirlisí digiteacha. Leis an measúnú tionchair, léirítear go bhfeabhsóidh an cúnamh teicniúil an fad ama, cáilíocht na n‑iarratas (mar gheall ar an timthriall aiseolais), cáilíocht na measúnuithe agus go laghdófar an t‑ualach ar tháirgeoirí agus ar na Ballstáit. Leis sin, éileofar níos lú acmhainneacht agus acmhainní riaracháin phoiblí agus laghdófar an t‑aga clárúcháin. Leis an bhfaisnéis faoi ainmneacha fearainn agus an córas rabhaidh nua atá le bunú ag EUIPO, soláthrófar uirlis dhigiteach bhreise d’iarratasóirí TG mar chuid den phróiseas iarratais chun a gcearta TG a chosaint agus a fhorfheidhmiú ar bhealach níos fearr. •Cearta bunúsacha Faoi Chairt um Chearta Bunúsacha an Aontais (Airteagal 17(2)), ceanglaítear ar an Aontas maoin intleachtúil a chosaint. Leis na forálacha dá bhforáiltear, cruthófar coinníollacha níos fearr chun TGanna a chosaint agus laghdófar an baol a bhaineann le forghabháil, le haithris agus le tabhairt chun cuimhne ainmneacha TG agus ar an gcaoi sin, rannchuideofar le hioncaim táirgeoirí a dhaingniú. Ba cheart próiseas clárúcháin níos éifeachtúla a bheith mar thoradh ar chur chuige níos comhchuibhithe, próiseas lena mbainfeadh agaí clárúcháin níos giorra, ualaí laghdaithe ar tháirgeoirí agus cáilíocht níos airde sna próisis chlárúcháin agus ar an gcaoi sin, lena n‑urramófaí oibleagáid an Choimisiúin iarratais TG a láimhseáil ar bhealach neamhchlaonta cóir agus laistigh d’achar réasúnach. 4.IMPLEACHTAÍ BUISÉADACHA Níl aon impleacht bhuiséadach ag an togra. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe Déanfar faireachán agus tuairisciú ar chur chun feidhme na mbeart, bunaithe ar na croí-thásca faireacháin le haghaidh na bpríomhchuspóirí oibriúcháin, cuspóirí a liostaítear sa Tuarascáil ar an Measúnú Tionchair. Chun faireachán a dhéanamh ar rannchuidiú TGanna leis an bhforbairt inbhuanaithe agus chun an trédhearcthacht a áirithiú, áirítear le GIview roinn le haghaidh gach táisc gheografaigh chláraithe ina gcuirfidh údaráis na mBallstát an ráiteas maidir le hinbhuanaitheacht. Le Comhaontú Idirinstitiúideach maidir le Reachtóireacht Níos Fearr 2016, déantar foráil go gcomhaontaíonn na trí Institiúid breithniú go córasach ar an úsáid a bhaintear as clásail athbhreithnithe sa reachtaíocht agus go gcuirtear san áireamh an t‑am is gá le haghaidh an chuir chun feidhme agus chun fianaise ar thorthaí agus ar thionchair a bhailiú. I bhfianaise an mhéid sin, déanfaidh an Coimisiún meastóireacht tráth nach luaithe ná 5 bliana tar éis dháta chur i bhfeidhm an Rialacháin. Déanfar an mheastóireacht de réir Threoirlínte an Choimisiúin maidir le Rialáil Níos Fearr. •Míniúchán mionsonraithe ar fhorálacha sonracha an togra Is éard atá sa togra seo tacar rialacha a cheaptar chun córas comhleanúnach a chur i bhfeidhm le haghaidh TGanna, córas lena ndírítear ar chúnamh a thabhairt do tháirgeoirí cáilíochtaí, saintréithe agus airíonna a dtáirgí TG a chur in iúl ar bhealach níos fearr agus ar fhaisnéis iomchuí a áirithiú le haghaidh tomhaltóirí. Thairis sin, soiléirítear agus feabhsaítear scéim STR leis an togra cé nach ndéantar aon athrú ar an scéim le haghaidh téarmaí roghnacha cáilíochta. Cuimsítear na forálacha seo a leanas leis an togra:

Teideal I: Forálacha ginearálta Leis na forálacha ginearálta, sainmhínítear an t‑ábhar, is é sin TGanna, ainmneacha fíonta, deochanna biotáilleacha agus táirgí talmhaíochta a chosaint. Soláthraítear leo na sainmhínithe ar théarmaí a úsáidtear go sonrach sa Rialachán freisin, mar aon leis na rialacha cosanta sonraí. Teideal II: Tásca geografacha Caibidil 1: Forálacha ginearálta Leis na forálacha ginearálta, mínítear gurb é cuspóir chóras TG córas aonadach eisiach a sholáthar lena gcosnaítear ainmneacha fíonta, deochanna biotáilleacha agus táirgí talmhaíochta lena ngabhann saintréithe, airíonna agus cáil a bhaineann lena láthair táirgthe. [LS: Soláthraítear leo aicmiúchán na dtáirgí a chumhdaítear. Soláthraítear leo freisin sainmhínithe ar théarmaí a úsáidtear go sonrach sa Teideal seo. Caibidil 2: Sonraí geografacha a chlárú Leis an gCaibidil seo, déantar foráil go háirithe maidir le rialacha aonfhoirmeacha i dtaca leis an gclárúchán, ar an leibhéal náisiúnta agus ar leibhéal an Aontais araon, lena n‑áirítear an nós imeachta freasúra; sainmhínítear an t‑iarratasóir agus liostaítear na ceanglais maidir leis an iarratasóir; sonraítear ábhar na ndoiciméad iarratais, agus sainmhínítear ról an chláir. Leagtar síos an chosaint idirthréimhseach agus na bearta idirthréimhseacha. Cuimsítear leis freisin forálacha maidir leis na leasuithe ar an tsonraíocht táirge agus ar TG cláraithe a chur ar ceal. Caibidil 3: Tásca geografacha a chosaint Leagtar síos leibhéal cosanta TGanna sa Chaibidil seo. Leagtar síos sa Chaibidil freisin na rialacha maidir le TGanna nuair a úsáidtear mar chomhábhair iad, soiléirítear téarmaí cineálacha agus clárúchán TGanna comhainmneacha, mar aon leis an ngaol le trádmharcanna. Soláthraítear léi na rialacha maidir le grúpaí táirgeoirí aitheanta. Sainmhínítear an gaol leis an úsáid a bhaintear as téarmaí in ainmneacha fearainn idirlín. Ar deireadh, cuimsítear sa Chaibidil seo na rialacha maidir le siombailí, tásca agus giorrúcháin an Aontais a úsáid ar ábhar lipéadaithe agus fógraíochta an táirge lena mbaineann. Caibidil 4: Seiceálacha agus forfheidhmiú Leagtar síos na rialacha maidir le seiceálacha sa Chaibidil seo, lena n‑áirítear an fíorúchán gur táirgeadh táirge arna ainmniú trí bhíthin TG i gcomhréir leis an tsonraíocht táirge chomhfhreagrach; agus an faireachán a dhéantar ar úsáid TGanna sa mhargadh araon. Sainordaítear léi freisin an cúnamh frithpháirteach idir údaráis na mBallstát. Ar deireadh, ceanglaítear gur cheart do na húdaráis forfheidhmithe cruthúnas ar an deimhniúchán a sholáthar arna iarraidh sin don táirgeoir. Caibidil 5: Eilimintí forlíontacha den nós imeachta um chlárúchán Faoin gCaibidil seo, leagtar síos na critéir chun faireachán a dhéanamh ar fheidhmiú Oifig Maoine Intleachtúla an Aontais Eorpaigh (EUIPO), oifig a sholáthróidh cúnamh teicniúil don Choimisiún a mhéid a bhaineann le grinnscrúdú a dhéanamh ar na hiarratais. Caibidil 6: Tásca geografacha táirgí talmhaíochta Leis an gCaibidil seo, déantar foráil maidir leis an sainmhíniú ar Shonrúchán Tionscnaimh faoi Chosaint agus ar Thásc Geografach faoi Chosaint le haghaidh táirgí talmhaíochta. Sainordaítear ábhar na sonraíochta táirge agus an doiciméid aonair le haghaidh TGanna táirgí talmhaíochta. Seachas sin, cuimsítear léi na rialacha a bhaineann go sonrach leis an earnáil sin, go háirithe maidir le cineálacha plandaí agus pórtha ainmhithe, foinsiú beatha agus amhábhar. Caibidil 7: Forálacha nós imeachta Leis an gCaibidil seo, leagtar síos go dtabharfaidh an Coiste um Thásca Geografacha cúnamh don Choimisiún Caibidil 8: Forálacha idirthréimhseacha agus forálacha críochnaitheacha (tásca geografacha) Leis an gCaibidil seo, leagtar síos go dtabharfaidh an Coiste um Thásca Geografacha cúnamh don Choimisiún. Déantar foráil inti freisin maidir le leanúnachas na gclár agus soiléirítear na rialacha maidir le hiarratais a chuirtear isteach roimh theacht i bhfeidhm an Rialacháin seo. Teideal III: Scéimeanna cáilíochta

Caibidil 1: Sainearraí traidisiúnta faoi ráthaíocht Leis an gCaibidil seo, leagtar síos na rialacha le haghaidh scéim STR. I gcomparáid leis na rialacha atá ann faoi láthair, soiléirítear na critéir chun STRanna a chlárú; go háirithe, ní cheanglaítear a thuilleadh gur gá carachtar sonrach a bheith acu sin. Soiléirítear agus cuíchóirítear rialacha nós imeachta. Caibidil 2: Téarmaí roghnacha cáilíochta Leis an gCaibidil seo, leagtar síos na rialacha le haghaidh téarmaí roghnacha cáilíochta. Ní dhearnadh aon athrú ar an reachtaíocht atá ann faoi láthair sa réimse seo. Caibidil 3: Forálacha nós imeachta Leis an gCaibidil seo, leagtar síos go dtabharfaidh an Coiste um Cháilíocht Talmhaíochta cúnamh don Choimisiún. Teideal IV: Leasuithe ar Rialacháin (AE) Uimh. 1308/2013, (AE) 2019/787 agus (AE) 2017/1001 [BT: ord na Rialachán] Cuimsítear leis an Teideal seo na forálacha lena leasaítear Rialachán (AE) Uimh. 1308/2013 agus Rialachán (AE) 2019/787, go háirithe mar gheall ar thacar rialacha nua comhchuibhithe maidir leis an gcosaint, an nós imeachta um chlárúchán agus an rialú agus an forfheidhmiú, ar rialacha iad a leagtar síos sna caibidlí roimhe seo den Rialachán seo. Leasaítear leis Rialachán (AE) 2017/1001 chun cúraimí a chur ar EUIPO maidir le tásca geografacha a riar. Teideal V: Forálacha idirthréimhseacha agus forálacha críochnaitheacha Is faoi réir na gcoinníollacha a leagtar síos sa Rialachán a thugtar an chumhacht don Choimisiún chun gníomhartha tarmligthe a ghlacadh. Leis an gCaibidil seo, soiléirítear na rialacha idirthréimhseacha, go háirithe gur gá d’iarratais a chuirtear isteach roimh theacht i bhfeidhm an Rialacháin seo na rialacha is infheidhme roimh a theacht i bhfeidhm a urramú. Sainmhínítear theacht i bhfeidhm an Rialacháin seo ar an [...] lá tar éis lá a fhoilsithe in Iris Oifigiúil an Aontais Eorpaigh. 2022/0089 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le tásca geografacha an Aontais Eorpaigh le haghaidh fíona, deochanna biotáilleacha agus táirgí talmhaíochta, agus scéimeanna cáilíochta le haghaidh táirgí talmhaíochta, lena leasaítear Rialacháin (AE) Uimh. 1308/2013, (AE) 2017/1001 agus (AE) 2019/787 agus lena n‑aisghairtear Rialachán (AE) Uimh. 1151/2012 TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) agus an chéad mhír d’Airteagal 118 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún,

Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Cuimsítear sa Chomhaontú Glas don Eoraip dearadh le haghaidh córas bia atá cóir, sláintiúil agus neamhdhíobhálach don chomhshaol (‘ón bhfeirm go dtí an forc’) i measc na mbeartas chun geilleagar an Aontais a chlaochlú le haghaidh todhchaí inbhuanaithe. (2)Leis an Teachtaireacht ón gCoimisiún an 20 Bealtaine 2020 dar teideal A Farm to Fork Strategy - for a fair, healthy and environmentally-friendly food system[Straitéis ‘ón bhFeirm go dtí an Forc’ le haghaidh córas bia atá cóir, sláintiúil agus neamhdhíobhálach don chomhshaol], iarradh go mbeadh aistriú ann chuig córais bhia inbhuanaithe, iarradh léi freisin go láidreofaí an creat reachtach maidir le tásca geografacha agus, i gcás inarb iomchuí, go gcuirfí critéir shonracha inbhuanaitheachta san áireamh. Sa Teachtaireacht sin, gheall an Coimisiún seasamh táirgeoirí táirgí lena ngabhann tásca geografacha, a gcomharchumann agus eagraíochtaí táirgeoirí i slabhra an tsoláthair bia agus gníomhaithe eile nach iad a láidriú. (3)Sa teachtaireacht ón gCoimisiún an 25 Samhain 2020 dar teideal ‘Making the most of the EU’s innovative potential – An intellectual property action plan to support the EU’s recovery and resilience’ [An leas is fearr is féidir a bhaint as acmhainneacht nuálach an Aontais – Plean gníomhaíochta um maoin intleachtúil chun tacú le téarnamh agus athléimneacht an Aontais Eorpaigh], ghabh an Coimisiún air féin féachaint ar bhealaí chun tásca geografacha le haghaidh táirgí talmhaíochta, fíona agus deochanna biotáilleacha a láidriú, a nuachóiriú, a chuíchóiriú agus a fhorfheidhmiú ar bhealach níos fearr. (4)Tá an cháilíocht agus an éagsúlacht a bhaineann le fíon, le deochanna biotáilleacha agus le táirgeadh talmhaíochta an Aontais ar cheann de na buanna is tábhachtaí atá aige, mar is leo a thugtar buntáiste iomaíoch do tháirgeoirí an Aontais agus a chuirtear go mór le hoidhreacht chultúrtha agus ghastranómach an Aontais atá fós ar marthain. Is de bharr scileanna agus dhiongbháilteacht tháirgeoirí an Aontais atá an buntáiste sin acu óir choimeád siad na traidisiúin beo le linn dóibh na forbairtí ar mhodhanna nua táirgthe agus ar ábhair nua a chur san áireamh. (5)Is minice ná riamh anois a éilíonn saoránaigh agus tomhaltóirí san Aontas táirgí atá ar ardchaighdeán, mar aon le táirgí traidisiúnta. Is cúram dóibh freisin éagsúlacht tháirgeadh talmhaíochta an Aontais a choinneáil ar bun. Cruthaíonn an méid sin éileamh ar fhíon, ar dheochanna biotáilleacha agus ar tháirgí talmhaíochta lena mbaineann saintréithe sonracha inaitheanta, go háirithe saintréithe a bhaineann lena dtionscnamh geografach. (6)Ceart bunúsach is ea cosaint daoine nádúrtha i ndáil le próiseáil sonraí pearsanta. Déantar foráil i Rialachán (AE) 2018/1725 ó Pharlaimint na hEorpa agus ón gComhairle maidir le rialacha chun daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus i ndáil le saorghluaiseacht na sonraí sin. Ról an Choimisiúin agus na mBallstát i ndáil le próiseáil sonraí pearsanta sna nósanna imeachta a bhfuil siad inniúil ina leith, ní mór na róil sin a shainmhíniú go soiléir chun ardleibhéal cosanta a áirithiú. Tá sé dleathach sonraí pearsanta a phróiseáil nuair atá gá leis chun cúraimí a dhéanamh ar cúraimí iad a dhéantar chun leas an phobail. Nósanna imeachta um thásca geografacha agus um shainearraí traidisiúnta faoi ráthaíocht a chlárú, a leasú nó a chur ar ceal ar nósanna imeachta iad a dhéantar faoi chuimsiú an Rialacháin seo, Rialachán (AE) Uimh. 1308/2013 ó Pharlaimint na hEorpa agus ón gComhairle agus Rialachán (AE) 2019/787 ó Pharlaimint na hEorpa agus ón gComhairle, ba cheart iad a dhéanamh go cuí. Tagairtí a bhaineann le hiarratasóirí i nós imeachta um chlárúchán, um leasúchán nó um chur ar ceal, le freasúróirí, le tairbhithe idirthréimhsí agus le comhlachtaí agus le daoine nádúrtha arna roghnú chun cúraimí oifigiúla rialaithe áirithe a dhéanamh, i gcomhthéacs na nósanna imeachta um thásca geografacha agus sainearraí traidisiúnta faoi ráthaíocht a chlárú, a leasú nó a chur ar ceal, is gá na tagairtí sin a phróiseáil chun na nósanna imeachta sin a bhainistiú go cuí. Thairis sin, is de chineál poiblí iad na nósanna imeachta sin. Is gá trédhearcacht a bheith ann chun go mbeidh iomaíocht chóir ann idir na hoibreoirí agus chun na leasanna eacnamaíocha príobháideacha agus poiblí a bhaineann leis na nósanna imeachta sin a shainaithint go poiblí. D’fhonn nochtadh sonraí pearsanta a íoslaghdú, ba cheart ceanglais maidir le cur isteach sonraí pearsanta a sheachaint a mhéid is féidir sna doiciméid atá le cur isteach le linn na nósanna imeachta ábhartha. Ina ainneoin sin, d’fhéadfadh sé gur ghá don Choimisiún agus do na Ballstáit faisnéis a phróiseáil ina bhfuil sonraí pearsanta, amhail ainmneacha pearsanta agus sonraí teagmhála. Laistigh den chreat sin, ar chúiseanna a bhaineann le leas an phobail agus i gcomhréir le Rialachán (AE) 2018/1725, ba cheart cead a bheith ag an gCoimisiún agus ag na Ballstáit sonraí pearsanta den sórt sin a phróiseáil agus na sonraí sin a nochtadh nó a chur ar fáil go poiblí i gcás inar gá chun iarratasóirí a shainaithint i nós imeachta um chlárúchán, um leasúchán nó um chur ar ceal, chun freasúróir a shainaithint i nós imeachta freasúra, chun tairbhithe idirthréimhse a shainaithint ar idirthréimhse í arna deonú chun maolú ar chosaint ainm cláraithe agus comhlachtaí a shainaithint ar comhlachtaí iad arna roghnú chun comhlíontacht leis an tsonraíocht táirge a fhíorú. (7)Chun Rialachán (AE) 2018/1725 a chur i bhfeidhm, is é an Coimisiún an t‑údarás lenar féidir leis na húinéirí sonraí pearsanta na cearta gaolmhara a fheidhmiú, trí bharúlacha a chur ar aghaidh, ceisteanna nó ábhair imní a tharraingt anuas nó gearán a chur isteach maidir le sonraí pearsanta a bhailiú agus a úsáid. Ba cheart a shoiléiriú, dá bhrí sin, go meastar an Coimisiún a bheith ina rialaitheoir de réir bhrí Rialachán (AE) 2018/1725 maidir le sonraí pearsanta a phróiseáil sna nósanna imeachta a bhfuil sé inniúil ina leith faoin Rialachán seo, faoi Rialachán (AE) Uimh. 1308/2013, faoi Rialachán (AE) 2019/787 agus faoi na forálacha arna nglacadh dá mbun. (8)Tá feidhm ag Rialachán (AE) 2016/679 ó Pharlaimint na hEorpa agus ón gComhairle maidir le próiseáil sonraí pearsanta arna déanamh ag na Ballstáit le linn na nósanna imeachta ábhartha. Chun an Rialachán sin a chur chun feidhme, is iad údaráis inniúla na mBallstát na húdaráis lenar féidir leis na húinéirí sonraí pearsanta na cearta gaolmhara a fheidhmiú, trí bharúlacha a chur ar aghaidh, ceisteanna nó ábhair imní a tharraingt anuas nó gearán a chur isteach maidir le sonraí pearsanta a bhailiú agus a úsáid. Ba cheart a shoiléiriú, dá bhrí sin, go meastar na Ballstáit a bheith ina rialaitheoirí de réir bhrí Rialachán (AE) 2016/679 maidir le sonraí pearsanta a phróiseáil sna nósanna imeachta a bhfuil siad inniúil ina leith faoin Rialachán seo, faoi Rialachán (AE) Uimh. 1308/2013, faoi Rialachán (AE) 2019/787 agus faoi na forálacha arna nglacadh dá mbun. (9)Maidir le haitheantas agus cosaint aonfhoirmeach a áirithiú ar fud an Aontais le haghaidh na gceart maoine intleachtúla a bhaineann le hainmneacha atá faoi chosaint san Aontas, is tosaíocht é nach féidir a bhaint amach go héifeachtach ach ar leibhéal an Aontais. Tásca geografacha lena gcosnaítear ainmneacha fíonta, deochanna biotáilleacha agus táirgí talmhaíochta lena ngabhann saintréithe, airíonna agus cáil a bhaineann lena láthair táirgthe, is inniúlacht eisiach de chuid an Aontais iad. Dá bhrí sin, ní mór córas aonadach eisiach tásc geografach a sholáthar. Is ceart comhchoiteann iad tásca geografacha a shealbhaíonn na táirgeoirí incháilithe uile i limistéar ainmnithe atá toilteanach cloí le sonraíocht táirge. Bíonn níos mó cumhachtaí ag táirgeoirí a ghníomhaíonn i dteannta a chéile i gcomparáid le táirgeoirí aonair agus glacann siad freagrachtaí comhchoiteanna orthu féin chun a dtásca geografacha a bhainistiú, lena n‑áirítear freagairt d’éilimh ón tsochaí ar tháirgí a tháirgtear ar bhealach inbhuanaithe. Trí thásca geografacha a oibriú, cúitítear go cóir le táirgeoirí a n‑iarrachtaí réimse éagsúil táirgí ardchaighdeáin a tháirgeadh. San am céanna, d’fhéadfadh sé sin dul chun tairbhe don gheilleagar tuaithe, rud a bhíonn amhlaidh go háirithe i gceantair atá faoi shrianta nádúrtha nó faoi shrianta sonracha eile, amhail ceantair shléibhe agus na réigiúin is forimeallaí, áiteanna inar cuid thábhachtach den gheilleagar í earnáil na feirmeoireachta agus ina mbíonn costais arda táirgthe. Ar an gcaoi sin, is féidir le scéimeanna cáilíochta rannchuidiú leis an mbeartas forbartha tuaithe mar aon le beartas margaidh agus le beartas tacaíochta ioncaim CBT agus na beartais sin a chomhlánú. D’fhéadfadh na scéimeanna rannchuidiú go sonrach le forbairtí in earnáil na feirmeoireachta, agus go háirithe le ceantair faoi mhíbhuntáiste. Le creat Aontais lena gcosnaítear tásca geografacha trí fhoráil a dhéanamh maidir lena gcuimsiú ar chlár ar leibhéal an Aontais, éascaítear forbairt na hearnála talmhaíochta, ós rud é go n‑áirithítear leis an gcur chuige níos aonfhoirmí a bheidh ann mar thoradh air sin go mbeidh iomaíocht chóir ann idir táirgeoirí táirgí a ngabhann tásca den sórt sin leo agus go dtiocfaidh méadú ar chreidiúnacht na dtáirgí i súile an tomhaltóra. Is é is aidhm don chóras tásc geografach é a chur ar a gcumas do thomhaltóirí roghanna ceannaigh níos eolaí a dhéanamh agus trí bhíthin lipéadú nó fógraíochta, cabhrú leo a dtáirgí a shainaithint ar an margadh. Le tásca geografacha, ar cineál cirt maoine intleachtúla iad, cabhraítear le hoibreoirí agus le cuideachtaí a sócmhainní doláimhsithe a luacháil. Chun nach gcruthófar coinníollacha éagóracha iomaíochta agus chun an margadh inmheánach a chothú, ba cheart d’aon táirgeoir, lena n‑áirítear táirgeoir tríú tír, a bheith in ann ainm cláraithe a úsáid agus táirgí arna n‑ainmniú mar thásca geografacha a mhargú ar fud an Aontais agus sa ríomhthráchtáil, ar choinníoll go gcomhlíonann an táirge lena mbaineann ceanglais na sonraíochta ábhartha agus go gcumhdaítear an táirgeoir le córas rialuithe. I bhfianaise na taithí a fuarthas ó Rialacháin (AE) Uimh. 1308/2013, (AE) 2019/787 agus (AE) Uimh. 1151/2012 ó Pharlaimint na hEorpa agus ón gComhairle a chur chun feidhme, is gá aghaidh a thabhairt ar shaincheisteanna áirithe dlí, rialacha áirithe a shoiléiriú agus a shimpliú agus na nósanna imeachta a chuíchóiriú. (10)Chun an sainmhíniú ar tháirgí talmhaíochta faoin gcreat idirnáisiúnta, i.e. an Eagraíocht Dhomhanda Trádála, a chomhlíonadh, ba cheart úsáid na hainmníochta comhcheangailte a sholáthar le haghaidh tásca geografacha. (11)Le tamall anuas, tá an tAontas ag féachaint le creat rialála an Chomhbheartais Talmhaíochta a shimpliú. Ba cheart feidhm a bheith ag an gcur chuige sin maidir le rialacháin i réimse na dtásc geografach freisin, gan amhras a chaitheamh ar shaintréithe sonracha gach earnála. Chun na nósanna imeachta fadálacha um chlárúchán agus um leasúchán a shimpliú, ba cheart rialacha comhchuibhithe nós imeachta maidir le tásca geografacha le haghaidh fíona, deochanna biotáilleacha agus táirgí talmhaíochta a leagan síos in aon ionstraim dlí amháin, agus na forálacha sonracha táirge le haghaidh fíona i Rialachán (AE) Uimh. 1308/2013, le haghaidh deochanna biotáilleacha i Rialachán (AE) 2019/787 agus le haghaidh táirgí talmhaíochta sa Rialachán seo á gcoinneáil ar bun. Na nósanna imeachta um chlárúchán, um leasúcháin ar an tsonraíocht táirge agus um an gclárú a chur ar ceal i leith tásc geografach arna dtionscnamh san Aontas, lena n‑áirítear nósanna imeachta freasúra, ba cheart do na Ballstáit agus don Choimisiún iad a dhéanamh. Ba cheart na Ballstáit agus an Coimisiún a bheith freagrach as céimeanna ar leithligh de gach nós imeachta. Ba cheart na Ballstáit a bheith freagrach as an gcéad chéim den nós imeachta, arb éard atá inti an t‑iarratas a fháil ón ngrúpa táirgeoirí, measúnú a dhéanamh air, lena n‑áirítear nós imeachta freasúra náisiúnta a reáchtáil, agus, tar éis torthaí an mheasúnaithe a fháil, an t‑iarratas a chur faoi bhráid an Choimisiúin. Ba cheart an Coimisiún a bheith freagrach as grinnscrúdú a dhéanamh ar an iarratas sa dara céim den nós imeachta, lena n‑áirítear nós imeachta freasúra domhanda a reáchtáil, agus as cinneadh a dhéanamh maidir le cosaint a dheonú don tásc geografach nó gan an chosaint a dheonú. Níor cheart tásca geografacha a chlárú ach ar leibhéal an Aontais. Le héifeacht ó dháta an iarratais chuig an gCoimisiún chun clárú ar leibhéal an Aontais, áfach, ba cheart na Ballstáit a bheith in ann cosaint idirthréimhseach a dheonú ar an leibhéal náisiúnta gan difear a dhéanamh don mhargadh inmheánach nó don trádáil idirnáisiúnta. Ba cheart an chosaint a thugtar faoin Rialachán seo tráth an chlárúcháin a bheith ar fáil gan idirdhealú do thásca geografacha tríú tíortha, ar tásca iad a chomhlíonann na critéir chomhfhreagracha agus atá faoi chosaint ina dtír thionscnaimh. Ba cheart don Choimisiún na nósanna imeachta comhfhreagracha um thásca geografacha de thionscnamh tríú tíortha a chur i gcrích. (12)Chun rannchuidiú leis an aistriú chuig córas bia inbhuanaithe agus chun freagairt d’éilimh ón tsochaí ar mhodhanna táirgthe atá inbhuanaithe, neamhdhíobhálach don chomhshaol agus don aeráid, atá tíosach ar acmhainní agus atá freagrach ó thaobh na sochaí agus na heitice de agus lena n‑áirithítear leas ainmhithe, ba cheart táirgeoirí tásc geografach a spreagadh chun cloí le caighdeáin inbhuanaitheachta atá níos déine ná na caighdeáin sainordaitheacha agus a théann níos faide ná an dea-chleachtas. D’fhéadfaí na ceanglais shonracha sin a leagan amach sa tsonraíocht táirge. (13)Chun cinnteoireacht comhleanúnach a áirithiú a mhéid a bhaineann le hiarratais ar chosaint agus le hagóidí breithiúnacha ina n‑aghaidh, arna gcur isteach sa nós imeachta náisiúnta, ba cheart an Coimisiún a chur ar an eolas ar mhodh rialta tráthúil, nuair a thionscnaítear nósanna imeachta os comhair cúirteanna náisiúnta nó comhlachtaí eile, ar nósanna imeachta iad a bhaineann le hiarratas ar chlárúchán arna chur ag an mBallstát chuig an gCoimisiún agus ba cheart an Coimisiún a chur ar an eolas faoi thorthaí deiridh na nósanna imeachta sin. Ar an gcúis chéanna, i gcás ina measann Ballstát gur dócha go neamhbhaileofar cinneadh náisiúnta ar a bhfuil an t‑iarratas ar chosaint bunaithe mar thoradh ar imeachtaí breithiúnacha náisiúnta, ba cheart dó an Coimisiún a chur ar an eolas faoin measúnú sin. Má iarrann an Ballstát go gcuirfí grinnscrúdú iarratais ar leibhéal an Aontais ar fionraí, ba cheart an Coimisiún a dhíolmhú ón oibleagáid a leagtar síos ann maidir leis an sprioc-am le haghaidh an ghrinnscrúdaithe a chomhlíonadh. Chun an t‑iarratasóir a chosaint ar ghníomhaíochtaí dlíthiúla cráiteacha agus chun ceart an iarrthóra a chaomhnú chun cosaint ainm a fháil laistigh de thréimhse réasúnach, ba cheart an díolúine a theorannú do chásanna inar neamhbhailíodh an t‑iarratas ar chosaint ar an leibhéal náisiúnta trí bhíthin cinneadh breithiúnach atá infheidhme láithreach ach nach bhfuil críochnaitheach, nó do chásanna ina measann an Ballstát go bhfuil an ghníomhaíocht chun bailíocht an iarratais a cheistiú bunaithe ar fhorais bhailí. (14)Maidir le hoibreoirí a ndéantar difear dá leasanna trí ainm a chlárú, chun é a chur ar a gcumas dóibh leanúint den ainm sin a úsáid ar feadh tréimhse theoranta, agus an córas cosanta a bhunaítear le hAirteagal 27 á shárú acu, ba cheart maoluithe sonracha maidir le húsáid na n‑ainmneacha a dheonú i bhfoirm idirthréimhsí. Féadfar na tréimhsí sin a cheadú chun deacrachtaí sealadacha a shárú freisin agus é ina aidhm fhadtéarmach leo a áirithiú go gcomhlíonann na táirgeoirí uile an tsonraíocht táirge. (15)Chun trédhearcacht agus aonfhoirmeacht ar fud na mBallstát a áirithiú, is gá clár leictreonach de na tásca geografacha a bhunú san Aontas, ar tásca geografacha iad atá cláraithe mar shonrúcháin tionscnaimh faoi chosaint nó mar thásca geografacha faoi chosaint. Trí bhíthin an chláir, ba cheart faisnéis a sholáthar do thomhaltóirí agus dóibh siúd a bhaineann leis an trádáil. Maidir leis an gclár, ba cheart bunachar sonraí leictreonach a stóráiltear laistigh de chóras faisnéise a bheith ann agus ba cheart é a bheith inrochtana don phobal. (16)Déanann an tAontas comhaontuithe idirnáisiúnta, lena n‑áirítear comhaontuithe a bhaineann le sonrúcháin tionscnaimh agus tásca geografacha a chosaint, trí bhíthin caibidlíocht lena chomhpháirtithe trádála. Maidir le soláthar na faisnéise faoi na hainmneacha don phobal, ar ainmneacha iad a chosnaítear leis na comhaontuithe idirnáisiúnta sin, agus chun cosaint agus rialú úsáid na n‑ainmneacha sin a áirithiú, chun an soláthar sin a éascú féadfar na hainmneacha sin a chur ar chlár an Aontais um thásca geografacha. Mura n‑aithnítear iad go sonrach mar shonrúcháin tionscnaimh i gcomhaontuithe idirnáisiúnta den sórt sin, ba cheart na hainmneacha a iontráil sa chlár mar thásca geografacha faoi chosaint. (17)Ar mhaithe le feidhmiú barrfheabhais an mhargaidh inmheánaigh, tá sé tábhachtach gur féidir le táirgeoirí agus le hoibreoirí eile lena mbaineann, le húdaráis agus le tomhaltóirí rochtain a fháil go tapa agus go héasca ar an bhfaisnéis ábhartha a bhaineann le sonrúchán tionscnamh faoi chosaint nó le tásc geografach faoi chosaint atá cláraithe. Ba cheart a áireamh ar an bhfaisnéis sin, i gcás inarb infheidhme, an fhaisnéis faoi chéannacht an ghrúpa táirgeoirí a aithnítear ar an leibhéal náisiúnta. (18)Ba cheart cosaint a dheonú d’ainmneacha a iontráiltear ar chlár an Aontais um thásca geografacha agus é a bheith d’aidhm aige a áirithiú go mbainfear úsáid astu ar bhealach cóir agus chun cosc a chur ar chleachtais a d’fhéadfadh tomhaltóirí a chur amú. Chun cosaint na dtásc geografach a láidriú agus chun an góchumadh a chomhrac ar bhealach níos éifeachtaí, ba cheart feidhm a bheith ag cosaint sonrúchán tionscnaimh agus tásc geografach maidir le hainmneacha fearainn ar an idirlíon freisin.

(19)Chun a chinneadh cibé atá na táirgí inchomparáide leis na táirgí atá cláraithe mar thásc geografach nó nach bhfuil, ba cheart na tosca ábhartha uile a chur san áireamh. Ba cheart a chuimsiú sna tosca sin cibé atá saintréithe oibiachtúla comhchoiteanna ag na táirgí nó nach bhfuil, amhail modh táirgthe, cuma fhisiceach nó úsáid an amhábhair chéanna; na himthosca faoina n‑úsáidtear na táirgí ó thaobh an phobail ábhartha de; cibé a dháiltear trí na bealaí céanna iad nó nach ndáiltear; agus cibé atá siad faoi réir rialacha comhchosúla margaíochta nó nach bhfuil. (20)I bhfianaise cleachtais tráchtála agus dlí-eolaíocht an Aontais, tá gá le soiléireacht maidir le húsáid táisc gheografaigh in ainm díolacháin táirge phróiseáilte a bhfuil an táirge a ainmnítear leis an tásc geografach ina chomhábhar ann. Ba cheart a áirithiú go bhfuil an úsáid sin i gcomhréir le cleachtais chóra tráchtála agus nach laghdaítear ná nach maolaítear cáil an táirge lena ngabhann an tásc geografach agus nach mbíonn an táirge thíos leis an úsáid sin. Ba cheart ceanglas a bheith ann maidir le comhthoil fhormhór mór tháirgeoirí na dtasc geografach lena mbaineann chun úsáid den sórt sin a cheadú. (21)Ba cheart na rialacha maidir le húsáid leanúnach ainmneacha cineálacha a shoiléiriú ionas go ndéanfadh téarmaí cineálacha atá cosúil le hainm nó le téarma atá faoi chosaint nó atá ina chuid den ainm nó den téarma sin a stádas cineálach a choinneáil. (22)Ba cheart raon feidhme na cosanta a dheonaítear faoin Rialachán seo a shoiléiriú, go háirithe maidir leis na teorainneacha sin i dtaca le clárú trádmharcanna nua a leagtar amach i dTreoir (AE) 2015/2436 ó Pharlaimint na hEorpa agus ón gComhairle, ar theorainneacha iad nach luíonn le clárúchán tásc geografach. Tá gá leis an soiléiriú sin maidir le sealbhóirí réamhcheart maoine intleachtúla, go háirithe réamhchearta a bhaineann le trádmharcanna agus le hainmneacha comhainmneacha arna gclárú mar thásca geografacha. (23)Bíonn ról fíor-riachtanach ag grúpaí táirgeoirí sa phróiseas iarratais um thásca geografacha a chlárú, agus maidir le sonraíochtaí a leasú agus iarrataí a chur ar ceal freisin. Ba cheart a chur ar a gcumas dóibh saintréithe sonracha a dtáirgí a shainaithint agus a mhargú ar bhealach níos fearr. Dá bhrí sin, ba cheart ról an ghrúpa táirgeoirí a shoiléiriú. (24)Toisc gur fiontair bheaga agus mheánmhéide iad fiontair fhormhór na dtáirgeoirí táirgí lena ngabhann tásca geografacha, bíonn siad in iomaíocht le hoibreoirí eile feadh shlabhra an tsoláthair bia, rud a d’fhéadfadh iomaíocht éagórach a chothú idir táirgeoirí áitiúla agus táirgeoirí a oibríonn ar scála níos mó. Sa chomhthéacs sin, agus ar mhaithe leis na táirgeoirí uile lena mbaineann, is gá a chur ar a chumas do ghrúpa táirgeoirí aonair gníomhaíochtaí sonracha a dhéanamh thar ceann na dtáirgeoirí uile. Chuige sin, ba cheart catagóir an ghrúpa tairgeoirí aitheanta a leagan síos, mar aon leis na critéir is gá a chomhlíonadh chun cáiliú mar ghrúpa táirgeoirí aitheanta agus na cearta breise sonracha lena mbaineann a leagan síos, go háirithe chun na huirlisí cearta a sholáthar do ghrúpaí táirgeoirí aitheanta chun a gcearta maoine intleachtúla a fhorfheidhmiú ar bhealach níos fearr in aghaidh cleachtais éagóracha. (25)Ba cheart an gaol idir ainmneacha fearainn idirlín agus cosaint tásc geografach a shoiléiriú a mhéid a bhaineann le raon feidhme chur i bhfeidhm na mbeart feabhais, aitheantas tásc geografach i réiteach díospóidí, agus úsáid chóir ainmneacha fearainn. Daoine ag a bhfuil leas dlisteanach i dtásc geografach agus a rinne iarratas ar chlárú sular cláraíodh an t‑ainm fearainn, ba cheart iad a chumhachtú chun cúlghairm nó aistriú an ainm fearainn a iarraidh i gcás coinbhleachta. (26)Ba cheart an gaol idir trádmharcanna agus tásca geografacha a shoiléiriú i ndáil le critéir chun iarratais ar thrádmharc a dhiúltú, i ndáil le trádmharcanna a neamhbhailiú agus i ndáil le cómhaireachtáil idir trádmharcanna agus tásca geografacha. (27)Chun nach gcruthófar coinníollacha éagóracha iomaíochta, ba cheart aon táirgeoir, lena n‑áirítear táirgeoir tríú tír a bheith in ann tásc geografach cláraithe a úsáid ar choinníoll go gcomhlíonann an táirge lena mbaineann ceanglais na sonraíochta táirge ábhartha nó doiciméid aonair nó doiciméid atá coibhéiseach leis sin i.e. achoimre iomlán ar an tsonraíocht táirge. Ba cheart a ráthú freisin leis an gcóras a bhunóidh na Ballstáit go mbeidh táirgeoirí a chomhlíonann na rialacha i dteideal a bheith faoi chumhdach ag an bhfíorú ar chomhlíontacht leis an tsonraíocht táirge. (28)Na siombailí, na tásca agus na giorrúcháin lena n‑sainaithnítear tásc geografach cláraithe, agus na cearta atá ann a bhaineann leis an Aontas, ba cheart iad a chosaint san Aontas agus i dtríú tíortha chun a áirithiú go n‑úsáidtear ar fhíortháirgí iad agus nach gcuirtear tomhaltóirí amú maidir le cáilíochtaí na dtáirgí. (29)Ba cheart lipéadú fíona, deochanna biotáilleacha agus táirgí talmhaíochta a bheith faoi réir na rialacha ginearálta a leagtar síos i Rialachán (AE) Uimh. 1169/2011 ó Pharlaimint na hEorpa agus ón gComhairle, agus go háirithe na forálacha arb é is aidhm dóibh cosc a chur ar lipéadú a d’fhéadfadh mearbhall a chur ar thomhaltóirí nó iad a chur amú. (30)Úsáid siombailí nó tásca Aontais ar phacáistiú táirgí arna n‑ainmniú le tásc geografach, ba cheart an úsáid sin a bheith éigeantach chun go mbeidh tomhaltóirí níos eolaí ar an gcatagóir sin táirgí, agus ar na ráthaíochtaí a ghabhann leo, agus chun go mbeidh sé níos éasca na táirgí sin a shainaithint ar an margadh agus ar an gcaoi sin, seiceálacha a éascú. I bhfianaise chineál sonrach na dtáirgí a chumhdaítear leis an Rialachán seo, áfach, ba cheart forálacha speisialta maidir le lipéadú a choinneáil ar bun le haghaidh fíona agus deochanna biotáilleacha. Ba cheart úsáid na siombailí nó na dtásc sin a bheith deonach i gcás tásca geografacha agus sonrúcháin tionscnaimh tríú tír. (31)Is ar mhuinín na dtomhaltóirí a bhunaítear breisluach tásc geografach. Braitheann an córas tásc geografach go mór ar fhéinrialú, ar dhícheall cuí agus ar fhreagracht aonair táirgeoirí ach is é ról údaráis inniúla na mBallstát na bearta is gá a dhéanamh chun úsáid ainmneacha táirgí a chosc nó a stopadh i gcás ina sáraítear na rialacha lena rialaítear tásca geografacha. Is é ról an Choimisiúin idirghníomhú a dhéanamh i gcás mainneachtain shistéamach dlí an Aontais a chur i bhfeidhm. Ba cheart tásca geografacha a bheith faoi réir an chórais rialuithe oifigiúla, i gcomhréir leis na prionsabail a leagtar amach i Rialachán (AE) 2017/625 ó Pharlaimint na hEorpa agus ón gComhairle, córas lenar cheart córas rialuithe a áireamh le haghaidh gach céime den táirgeadh, den phróiseáil agus den dáileadh. Ba cheart gach oibreoir a bheith faoi réir córas rialaithe lena bhfíoraítear comhlíontacht leis an tsonraíocht táirge. Agus é á chur san áireamh go bhfuil fíon faoi réir rialuithe sonracha arna sainmhíniú sa reachtaíocht earnála, ba cheart rialuithe a leagan síos leis an Rialachán seo le haghaidh deochanna biotáilleacha agus táirgí talmhaíochta amháin. (32)Chun a áirithiú go bhfuil na húdaráis inniúla neamhchlaonta agus éifeachtach, ba cheart do na húdaráis inniúla a ainmnítear chun comhlíontacht an táirge leis an tsonraíocht táirge a fhíorú, ba cheart dóibh roinnt critéir oibríochtúla a chomhlíonadh. Ba cheart forálacha a bheartú chun roinnt inniúlachtaí a bhaineann le cúraimí sonracha rialaithe a tharmligean chuig comhlachtaí deimhniúcháin chun cúram na n‑údarás rialaithe a éascú agus chun an córas a dhéanamh níos éifeachtaí. (33)Ba cheart faisnéis faoi na húdaráis inniúla agus faoi na comhlachtaí deimhnithe táirgí a chur ar fáil go poiblí chun an trédhearcacht a áirithiú agus chun gur féidir le páirtithe leasmhara teagmháil a dhéanamh leo. (34)Ba cheart caighdeáin Eorpacha arna bhforbairt ag an gCoiste Eorpach um Chaighdeánú agus caighdeáin idirnáisiúnta arna bhforbairt ag Eagraíocht Idirnáisiúnta na gCaighdeán a úsáid chun comhlachtaí rialaithe a chreidiúnú agus ba cheart do na comhlachtaí sin na caighdeáin a úsáid le haghaidh a n‑oibríochtaí. Ba cheart na comhlachtaí sin a chreidiúnú i gcomhréir le Rialachán (CE) Uimh. 765/2008 ó Pharlaimint na hEorpa agus ón gComhairle. (35)Tá forfheidhmiú tásc geografach sa mhargadh tábhachtach chun cosc a chur ar chleachtais chalaoiseacha agus mheabhlacha agus ar an gcaoi sin, chun a áirithiú go gcúitítear go cuí le táirgeoirí breisluach a dtáirgí lena ngabhann tásc geografach agus chun a áirithiú go gcuirtear cosc ar úsáideoirí neamhdhleathacha na dtásc geografach sin a dtáirgí a dhíol. Ba cheart rialuithe a dhéanamh bunaithe ar mheasúnú riosca nó ar fhógraí ó oibreoirí agus ba cheart bearta iomchuí riaracháin agus breithiúnacha a dhéanamh chun úsáid ainmneacha a chosc nó a stopadh ar tháirgí nó ar sheirbhísí lena sáraítear na tásca geografacha faoi chosaint. (36)Is minice ná riamh a úsáidtear ardáin ar líne chun táirgí a dhíol, lena n‑áirítear táirgí arna n‑ainmniú mar thásca geografacha, agus i gcásanna áirithe, d’fhéadfadh sé gur spás tábhachtach a bheadh iontu a mhéid a bhaineann leis an gcalaois a chosc. Maidir leis sin, ba cheart rialacha a leagan síos leis an Rialachán seo chun lipéadú iomchuí táirgí a dhíoltar trí ardáin ar líne a áirithiú agus chun cumhachtaí a thabhairt do na Ballstáit rochtain ar ábhar lena sáraítear na rialacha a dhíchumasú. Ba cheart na rialacha sin a bheith gan dochar do Rialachán (AE) Uimh. 2022/XX ó Pharlaimint na hEorpa agus ón gComhairle. (37)Agus é á chur san áireamh go bhféadfaí táirge arna ainmniú le tásc geografach agus arna tháirgeadh i mBallstát amháin a dhíol i mBallstát eile, ba cheart cúnamh riaracháin idir na Ballstáit a áirithiú chun go mbeidh rialuithe éifeachtacha ann agus ba cheart a phraiticiúlachtaí sin a leagan síos. (38)Ar mhaithe le feidhmiú barrmhaith an mhargaidh inmheánaigh, tá sé tábhachtach go léiríonn táirgeoirí go tapa agus go héasca i roinnt comhthéacsanna go bhfuil siad údaraithe chun ainm faoi chosaint a úsáid, amhail le linn rialuithe custaim, le linn cigireachtaí margaidh nó arna iarraidh sin ag oibreoirí trádála. Chuige sin, ba cheart deimhniú oifigiúil, nó cruthúnas eile ar dheimhniúchán a chur ar fáil don táirgeoir lena léiriú go bhfuil sé i dteideal an táirge arna ainmniú ag tásc geografach a tháirgeadh.

(39)Na nósanna imeachta um thásca geografacha a chlárú, a leasú agus a chur ar ceal, lena n‑áirítear an nós imeachta um ghrinnscrúdú agus an nós imeachta freasúra, ba cheart iad a dhéanamh ar an mbealach is éifeachtúla. Is féidir sin a dhéanamh trí leas a bhaint as an gcúnamh le haghaidh grinnscrúdú a dhéanamh ar iarratais, ar cúnamh é a sholáthraíonn Oifig Maoine Intleachtúla an Aontais Eorpaigh (EUIPO). Cé gur breithníodh seachfhoinsiú páirteach chuig EUIPO, bheadh an Coimisiún fós freagrach as an gclárúchán, as an leasúchán agus as an gcur ar ceal, mar gheall ar an ngaol láidir leis an gComhbheartas Talmhaíochta agus leis an saineolas is gá chun a áirithiú go ndéantar measúnú leormhaith ar shainiúlachtaí fíona, deochanna biotáilleacha agus táirgí talmhaíochta. (40)Ba cheart critéir a leagan síos chun measúnú a dhéanamh ar fheidhmíocht EUIPO. Trí bhíthin na gcritéar sin, ba cheart cáilíocht, comhleanúnachas agus éifeachtúlacht an chúnaimh a sholáthraítear a áirithiú. Ba cheart don Choimisiún tuarascáil a ullmhú le haghaidh na Parlaiminte agus na Comhairle ar thorthaí fhorghníomhú na gcúraimí sin ag EUIPO agus ar an taithí a fhaightear as an méid sin. (41)I bhfianaise an chleachtais atá ann faoi láthair, ba cheart an dá ionstraim éagsúla lena sainaithnítear an nasc idir an táirge agus a thionscnamh geografach, eadhon an sonrúchán tionscnaimh faoi chosaint agus an tásc geografach faoi chosaint, a choinneáil ar bun. Ba cheart rialacha maidir le cineálacha plandaí agus pórtha ainmnithe agus sainmhínithe ar chineálacha plandaí agus ar phórtha ainmnithe a shoiléiriú chun gur fearr a thuigfí, i gcás coinbhleachta, an nasc atá acu le tásca geografacha. Ba cheart na rialacha maidir le foinsiú beatha agus amhábhar a fhágáil gan athrú. (42)Ba cheart do tháirge a ngabhann tásc geografach leis coinníollacha áirithe a leagtar amach sa tsonraíocht táirge a chomhlíonadh. Chun gurb éasca a d’fhéadfadh páirtithe leasmhara freisin an fhaisnéis sin a thuiscint, ba cheart an tsonraíocht táirge a achoimriú i ndoiciméad aonair. (43)Chun na rialacha maidir le tásca geografacha a chur chun feidhme, ba cheart coiste a bheith de chúnamh ag an gCoimisiún, ar coiste é ar a bhfuil toscairí na mBallstát. (44)Is é cuspóir sonrach na scéime um shainearraí traidisiúnta faoi ráthaíocht cabhrú le táirgeoirí táirgí traidisiúnta tomhaltóirí a chur ar an eolas faoi airíonna breisluacha a dtáirge. Chun nach gcruthófar coinníollacha éagóracha iomaíochta, ba cheart d’aon táirgeoir, lena n‑áirítear táirgeoir tríú tír, a bheith in ann ainm cláraithe sainearra thraidisiúnta faoi ráthaíocht a úsáid, ar choinníoll go gcomhlíonann an táirge lena mbaineann ceanglais na sonraíochta ábhartha agus go gcumhdaítear an táirgeoir le córas rialuithe. (45)Ós rud é nach bhfuil ach líon beag ainmneacha cláraithe go fóill, theip ar an scéim reatha um shainearraí traidisiúnta faoi ráthaíocht acmhainn na scéime a réadú. Ba cheart na forálacha atá ann faoi láthair a fheabhsú, a shoiléiriú agus a fhaobhrú, dá bhrí sin, chun go mbeidh an scéim níos sothuigthe, níos feidhmiúla agus níos tarraingtí d’iarratasóirí ionchasacha. Chun a áirithiú go gcláraítear ainmneacha fíortháirgí traidisiúnta, ba cheart na critéir agus na coinníollacha le haghaidh clárúchán ainm a oiriúnú, go háirithe trí dheireadh a chur leis an gcoinníoll nach mór saintréith shonrach a bheith ag sainearraí traidisiúnta faoi ráthaíocht. (46)Chun a áirithiú go gcomhlíonfaidh na sainearraí traidisiúnta faoi ráthaíocht na sonraíochtaí a ghabhann leo, agus go mbeidh siad comhsheasmhach, ba cheart do tháirgeoirí atá eagraithe ina ngrúpaí sainmhíniú a thabhairt ar an táirge i bhfoirm sonraíochta. Ba cheart an rogha chun ainm a chlárú mar shainearra traidisiúnta faoi ráthaíocht a bheith ar fáil do tháirgeoirí tríú tír. (47)Chun trédhearcthacht a áirithiú, ba cheart na sainearraí traidisiúnta faoi ráthaíocht a chur ar an gclár. (48)Chun nach gcruthófar coinníollacha éagóracha iomaíochta, ba cheart d’aon táirgeoir, lena n‑áirítear táirgeoir tríú tír, a bheith in ann ainm cláraithe sainearra thraidisiúnta faoi ráthaíocht a úsáid, ar choinníoll go gcomhlíonann an táirge lena mbaineann ceanglais na sonraíochta ábhartha agus go gcumhdaítear an táirgeoir le córas rialuithe. I gcás sainearraí traidisiúnta faoi ráthaíocht a tháirgtear laistigh den Aontas, ba cheart an tsiombail Aontais a léiriú ar an lipéad agus ba cheart a bheith in ann an bhaint idir é agus an tásc ‘sainearra traidisiúnta faoi ráthaíocht’ a dhéanamh amach. Ba cheart úsáid na n‑ainmneacha, na siombaile Aontais agus an táisc a rialáil chun cur chuige aonfhoirmeach ar fud an mhargaidh inmheánaigh a áirithiú. (49)Ba cheart sainearraí traidisiúnta faoi ráthaíocht a chosaint go héifeachtach ar an margadh ionas go gcúiteofar a mbreisluach go cuí leis na táirgeoirí agus go gcuirfear cosc ar úsáideoirí neamhdhleathacha sainearraí traidisiúnta faoi ráthaíocht a dtáirgí a dhíol. (50)Chun nach gcuirfear tomhaltóirí amú, ba cheart sainearraí traidisiúnta faoi ráthaíocht atá cláraithe a chosaint ar aon mhí-úsáid nó ar aon aithris, lena n‑áirítear a mhéid a bhaineann le táirgí a úsáidtear mar chomhábhair, nó ar aon chleachtas eile lena bhféadfaí an tomhaltóir a chur amú. Chun an chuspóra chéanna, ba cheart rialacha a leagan síos le haghaidh úsáidí sonracha sainearraí traidisiúnta faoi ráthaíocht, go háirithe maidir le húsáid téarmaí atá cineálach san Aontas, lipéadú ar a bhfuil ainmníocht cineáil planda nó póir ainmhí nó lipéadú arb éard atá ann ainmníocht cineáil planda nó póir ainmhí agus trádmharcanna. (51)Trí bhíthin rannpháirtíocht sa scéim um shainearraí traidisiúnta faoi ráthaíocht, ba cheart a áirithiú go bhfuil aon oibreoir a chomhlíonann rialacha na scéime sin i dteideal a bheith cumhdaithe leis an bhfíorúchán ar chomhlíontacht leis an tsonraíocht táirge. (52)Na nósanna imeachta um chlárúchán, um leasúcháin ar an tsonraíocht táirge agus um an clárú a chur ar ceal i leith sainearraí traidisiúnta faoi ráthaíocht arna dtionscnamh san Aontas, lena n‑áirítear nósanna imeachta freasúra, ba cheart do na Ballstáit agus don Choimisiún iad a dhéanamh. Ba cheart na Ballstáit agus an Coimisiún a bheith freagrach as céimeanna ar leithligh de gach nós imeachta. Ba cheart na Ballstáit a bheith freagrach as an gcéad chéim den nós imeachta, arb éard atá inti an t‑iarratas a fháil ón ngrúpa táirgeoirí, measúnú a dhéanamh air, lena n‑áirítear nós imeachta freasúra náisiúnta a reáchtáil, agus, tar éis torthaí an mheasúnaithe a fháil, iarratas an Aontais a chur faoi bhráid an Choimisiúin. Ba cheart an Coimisiún a bheith freagrach as grinnscrúdú a dhéanamh ar an iarratas, lena n‑áirítear nós imeachta freasúra domhanda a reáchtáil, agus as cinneadh a dhéanamh maidir le cosaint sainearraí traidisiúnta faoi ráthaíocht a dheonú nó gan an chosaint a dheonú. Ba cheart an chosaint a thugtar faoin Rialachán seo tráth an chlárúcháin a bheith ar fáil gan idirdhealú do shainearraí traidisiúnta faoi ráthaíocht tríú tíortha, ar sainearraí iad a chomhlíonann na critéir chomhfhreagracha agus atá faoi chosaint ina dtír thionscnaimh. Ba cheart don Choimisiún na nósanna imeachta comhfhreagracha um shainearraí traidisiúnta faoi ráthaíocht de thionscnamh tríú tíortha a chur i gcrích. (53)Tugadh isteach an scéim um théarmaí roghnacha cáilíochta le Rialachán (AE) Uimh. 1151/2012. Tagraíonn sí do shaintréithe sonracha cothrománacha a bhaineann le catagóir amháin nó níos mó de tháirgí, de mhodhanna feirmeoireachta nó d’airíonna próiseála a bhfuil feidhm acu i limistéir shonracha. Comhlíonann an téarma roghnach cáilíochta ‘táirge sléibhe’ na coinníollacha a leagadh síos le haghaidh téarmaí roghnacha cáilíochta agus bunaíodh leis an Rialachán sin é. Trí bhíthin an téarma sin, soláthraíodh uirlis éifeachtach do tháirgeoirí sléibhe chun margú níos fearr a dhéanamh ar a dtáirge agus chun an baol iarmhír a laghdú go mbeadh mearbhall ar an tomhaltóir maidir le bunáitíocht sléibhe táirgí atá ar an margadh. An fhéidearthacht atá ann do tháirgeoirí téarmaí roghnacha cáilíochta a úsáid, ba cheart an fhéidearthacht sin a choinneáil ar bun toisc nach raibh an scéim ag feidhmiú de réir a hacmhainne iomláine sna Ballstáit fós toisc a laghad ama atá sí i bhfeidhm. (54)Chun na rialacha maidir le sainearraí traidisiúnta faoi ráthaíocht agus na téarmaí roghnacha cáilíochta a leagtar síos sa Rialachán seo a chur chun feidhme, ba cheart coiste a bheith ina chúnamh ag an gCoimisiún, ar coiste é ar a bhfuil toscairí na mBallstát. (55)Forálacha a bhaineann leis na tásca geografacha i Rialacháin (AE) Uimh. 1308/2013, a bhaineann le hearnáil na fíona, agus (AE) 2019/787, a bhaineann le hearnáil na ndeochanna biotáilleacha, is gá na forálacha sin a leasú chun iad a ailíniú leis na rialacha comhchoiteanna a leagtar amach sa Rialachán seo maidir le tásca geografacha a chlárú, a leasú, a chur ar cheal, a chosaint, cur ina gcoinne agus rialuithe orthu. Go háirithe maidir le fíon, is gá athruithe breise a dhéanamh ar an sainmhíniú ar thásca geografacha faoi chosaint i gcomhréir leis an gComhaontú a bhaineann le Trádáil maidir le Maoin Intleachtúil. Ar chúiseanna comhsheasmhachta leis an Rialachán seo, ba cheart an foráil maidir le cúraimí EUIPO a leagtar síos i Rialachán (AE) 2017/1001 ó Pharlaimint na hEorpa agus ón gComhairle a leasú freisin. (56)Chun eilimintí neamhriachtanacha áirithe den Rialachán seo a fhorlíonadh nó a leasú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i leith caighdeáin inbhuanaitheachta a shainmhíniú agus critéir a leagan síos chun caighdeáin inbhuanaitheachta atá ann faoi láthair a shainaithint; nithe atá le soláthar mar chuid den fhaisnéis tionlacain a shoiléiriú nó a chur isteach; cúraimí a shannadh do EUIPO ar cúraimí iad a bhaineann le grinnscrúdú le haghaidh freasúra agus an nós imeachta freasúra, leis an gclár a oibriú, le leasuithe caighdeánacha ar shonraíocht táirge a fhoilsiú, le comhairliúchán i gcomhthéacs an nós imeachta um chur ar ceal, le córas rabhaidh a bhunú agus a bhainistiú lena gcuirtear iarratasóirí ar an eolas faoi infhaighteacht a dtásc geografach mar ainm fearainn, le grinnscrúdú a dhéanamh ar thásca geografacha tríú tír seachas tásca geografacha faoi Ionstraim na Ginéive de Chomhaontú Liospóin i dtaca le hAinmniúcháin Tionscnaimh agus Tásca Geografacha, ar thásca geografacha iad atá beartaithe lena gcosaint de bhun idirbheartaíocht idirnáisiúnta nó comhaontuithe idirnáisiúnta; critéir iomchuí a leagan síos chun faireachán a dhéanamh ar fheidhmiú EUIPO i bhforfheidhmiú na gcúraimí a shanntar dó; rialacha breise a leagan síos maidir le húsáid tásc geografach chun comhábhair a shainaithint i dtáirgí próiseáilte; rialacha breise a leagan síos maidir le stádas cineálach téarmaí a chinneadh; na srianta agus na maoluithe a leagan síos maidir leis an bhfoinsiú beatha i gcás sonrúchán tionscnaimh; srianta agus maoluithe a leagan síos maidir le marú ainmhithe beo nó maidir leis an bhfoinsiú amhábhar; rialacha a leagan síos chun úsáid ainmníochta cineáil planda nó póir ainmhí a chinneadh; rialacha a leagan síos lena dteorannaítear an fhaisnéis a chuimsítear sa tsonraíocht táirge le haghaidh tásca geografacha agus sainearraí traidisiúnta faoi ráthaíocht; sonraí breise a leagan síos maidir leis na critéir incháilitheachta le haghaidh sainearraí traidisiúnta faoi ráthaíocht; rialacha breise a leagan síos chun foráil a dhéanamh maidir le nósanna imeachta iomchuí deimhniúcháin agus creidiúnúcháin a mbeadh feidhm acu i leith comhlachtaí deimhnithe táirgí; rialacha breise a leagan síos chun cosaint sainearraí traidisiúnta faoi ráthaíocht a mhionsonrú a thuilleadh; rialacha a leagan síos maidir le sainearraí traidisiúnta faoi ráthaíocht chun stádas cineálach téarmaí a chinneadh, agus coinníollacha a leagan síos maidir le hainmníochtaí cineálacha plandaí agus pórtha ainmnithe a úsáid agus maidir le cearta maoine intleachtúla; rialacha breise a shainmhíniú maidir le hiarratais chomhpháirteacha a bhaineann le níos mó ná críoch náisiúnta amháin agus rialacha an phróisis iarratais a chomhlánú le haghaidh sainearraí traidisiúnta faoi ráthaíocht; na rialacha maidir leis an nós imeachta freasúra um shainearraí traidisiúnta faoi ráthaíocht a chomhlánú chun nósanna imeachta agus sprioc-amanna mionsonraithe a leagan síos; na rialacha a fhorlíonadh maidir leis an bpróiseas chun iarratas a dhéanamh ar leasú i gcás sainearraí traidisiúnta faoi ráthaíocht ; na rialacha a fhorlíonadh maidir leis an bpróiseas cur ar ceal i gcás sainearraí traidisiúnta faoi ráthaíocht; rialacha mionsonraithe a leagan síos maidir leis na critéir le haghaidh téarmaí roghnacha cáilíochta; téarma roghnach breise cáilíochta a fhorchoimeád, agus coinníollacha a úsáide a leagan síos; maoluithe a leagan síos le haghaidh úsáid an téarma ‘táirge sléibhe’ agus na modhanna táirgeachta agus critéir eile atá ábhartha maidir le cur i bhfeidhm an téarma roghnach cáilíochta sin a leagan síos, go háirithe na coinníollacha a leagan síos faoina gceadaítear amhábhair nó beatha ainmhithe teacht ó áiteanna lasmuigh de na limistéir sléibhe. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n‑áirítear ar leibhéal na saineolaithe, agus go ndéanfaí na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe. (57)Chun coinníollacha aonfhoirmeacha a áirithiú le haghaidh cur chun feidhme an Rialacháin seo, ba cheart cumhachtaí cur chun feidhme a thabhairt don Choimisiún a mhéid a bhaineann le sainmhíniú a dhéanamh ar chur i láthair teicniúil an aicmiúcháin ar na táirgí arna n‑ainmniú ag tásca geografacha de réir na hainmníochta comhcheangailte agus le rochtain ar líne ar an rangú sin; cur i láthair comhchuibhithe na ngealltanas inbhuanaitheachta a shainmhíniú; sainmhíniú a dhéanamh ar fhormáid agus ar chur i láthair na ndoiciméad tionlacain ar líne agus foráil a dhéanamh maidir le sonraí pearsanta cosanta a eisiamh nó a anaithnidiú; rialacha mionsonraithe a leagan síos maidir leis na nósanna imeachta, an fhoirm agus cur i láthair iarratas Aontais ar chlárú, lena n‑áirítear le haghaidh iarratais a bhaineann le níos mó ná críoch náisiúnta amháin; sainmhíniú a dhéanamh ar fhormáid agus ar chur i láthair na bhfreasúraí agus na mbarúlacha oifigiúla ar líne agus foráil a dhéanamh maidir le sonraí pearsanta cosanta a eisiamh nó a anaithnidiú; idirthréimhse a shonrú chun úsáid ainm chláraithe a cheadú in éineacht le hainmneacha eile a sháródh ainm cláraithe murach sin agus síneadh a chur leis an idirthréimhse sin; an t‑iarratas a dhiúltú; cinneadh a dhéanamh maidir le tásc geografach a chlárú murar thángthas ar chomhaontú; tásca geografacha a chlárú, ar thásca iad a bhaineann le táirgí tríú tíortha atá faoi chosaint san Aontas faoi chomhaontú idirnáisiúnta ina bhfuil an tAontas ina pháirtí conarthach; ábhar agus cur i láthair chlár an Aontais um thásca geografacha a shainmhíniú; sainmhíniú a dhéanamh ar fhormáid agus ar chur i láthair na sleachta ó chlár an Aontais um thásca geografacha ar líne agus foráil a dhéanamh maidir le sonraí pearsanta cosanta a eisiamh nó a anaithnidiú; rialacha mionsonraithe a leagan síos maidir le nósanna imeachta, foirm agus cur i láthair iarratas ar leasú Aontais agus maidir le nósanna imeachta, foirm agus cur in iúl leasaithe chaighdeánaigh don Choimisiún; clárú táisc gheografaigh a chur ar ceal; rialacha mionsonraithe a leagan síos maidir leis na nósanna imeachta agus an fhoirm um chlárú a chur ar ceal agus maidir le cur i láthair na n‑iarrataí ar chur ar ceal; siombailí an Aontais le haghaidh tásca geografacha a leagan síos, sainmhíniú a dhéanamh ar shaintréithe teicniúla shiombailí an Aontais agus ar na rialacha maidir lena n‑úsáid ar tháirgí arna margú faoi thásc geografach cláraithe, lena n‑áirítear rialacha a bhaineann leis na leaganacha teanga iomchuí atá le húsáid; mionsonrú a dhéanamh ar chineál agus ar shaghas na faisnéise atá le malartú agus ar na modhanna chun faisnéis a mhalartú faoin gcúnamh frithpháirteach chun críche rialuithe agus forfheidhmithe; rialacha a leagan síos maidir le foirm na sonraíochta táirge le haghaidh tásca geografacha táirgí talmhaíochta; sainmhíniú a dhéanamh ar fhormáid agus ar chur i láthair an doiciméid aonair de thásca geografacha táirgí talmhaíochta ar líne agus foráil a dhéanamh maidir le sonraí pearsanta cosanta a eisiamh nó a anaithnidiú; maidir le sainearraí traidisiúnta faoi ráthaíocht: rialacha a leagan síos maidir le foirm na sonraíochta táirge; rialacha mionsonraithe a leagan síos maidir le foirm agus ábhar chlár an Aontais um shainearraí traidisiúnta faoi ráthaíocht; an tsiombail Aontais le haghaidh sainearraí traidisiúnta faoi ráthaíocht a leagan síos; rialacha a leagan síos le haghaidh cosaint aonfhoirmeach na dtásc, na ngiorrúchán agus na siombaile Aontais, rialacha a leagan síos maidir lena n‑úsáid agus maidir le saintréithe teicniúla na siombaile Aontais; ceanglais nós imeachta agus ceanglais fhoirmiúla a leagan síos chun sainearraí traidisiúnta faoi ráthaíocht a chosaint; rialacha mionsonraithe a leagan síos maidir le nósanna imeachta, foirm agus cur i láthair iarratais ar chlárú ar líne, lena n‑áirítear le haghaidh iarratais a bhaineann le níos mó ná críoch náisiúnta amháin agus maidir le nósanna imeachta, foirm agus cur i láthair freasúraí agus iarratas ar leasuithe ar shonraíochta táirge agus iarratais ar chlárú a chur ar ceal; idirthréimhsí le haghaidh úsáid sainearraí traidisiúnta faoi ráthaíocht; iarratas ar chlárú a dhiúltú; cinneadh a dhéanamh maidir le clárú sainearra thraidisiúnta faoi ráthaíocht, murar thángthas ar chomhaontú; clárú sainearra thraidisiúnta faoi ráthaíocht a chur ar ceal; maidir le téarmaí roghnacha cáilíochta agus scéimeanna: mionsonraí teicniúla a leagan síos ar mionsonraí iad is gá chun fógra a thabhairt faoi théarmaí roghnacha cáilíochta agus scéimeanna; rialacha a leagan síos maidir le foirmeacha, nósanna imeachta agus sonraí teicniúla eile; rialacha a leagan síos maidir le téarmaí roghnacha cáilíochta a úsáid. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (58)Ba cheart a thabhairt de chumhacht don Choimisiún gníomhartha cur chun feidhme a ghlacadh gan Rialachán (AE) Uimh. 182/2011 a chur i bhfeidhm i leith na nithe seo a leanas: ainm a chlárú mura bhfuil aon fhreasúra inghlactha ann nó i gcás ina bhfuil freasúra inghlactha ann, má thángthas ar chomhaontú maidir le tásca geografacha agus sainearraí traidisiúnta faoi ráthaíocht agus más gá an fhaisnéis fhoilsithe a leasú, ar choinníoll nach leasuithe substaintiúla iad na leasuithe sin; clár leictreonach de na tásca geografacha agus clár leictreonach de na sainearraí traidisiúnta faoi ráthaíocht a bhfuil rochtain ag an bpobal orthu a bhunú agus a choinneáil ar bun; idirthréimhse a dheonú maidir le tásca geografacha a úsáid tar éis freasúra a cuireadh isteach sa nós imeachta náisiúnta; tásca geografacha a chur ar ceal ar tásca geografacha iad a cláraíodh de shárú ar thásc geografach atá comhainmneach go hiomlán nó go páirteach agus a ndearnadh iarratas ina leith cheana nó a cláraíodh cheana; sainmhíniú a dhéanamh ar an modh trína gcuirfear ainm agus seoladh na n‑údarás inniúil agus na gcomhlachtaí deimhnithe táirgí ar fáil go poiblí i gcás sainearraí traidisiúnta faoi ráthaíocht.

(59)Ba cheart Rialacháin (AE) Uimh. 1308/2013, (AE) 2017/1001 agus (AE) 2019/787 a leasú dá réir sin agus ba cheart Rialachán (AE) Uimh. 1151/2012 a aisghairm. (60)Na sonrúcháin tionscnaimh faoi chosaint, na tásca geografacha faoi chosaint agus na sainearraí traidisiúnta faoi ráthaíocht atá cláraithe cheana faoi Rialachán (AE) Uimh. 1151/2012, na sonrúcháin tionscnaimh faoi chosaint agus na tásca geografacha faoi chosaint atá cláraithe cheana faoi Rialachán (AE) Uimh. 1308/2013 agus na tásca geografacha atá cláraithe cheana faoi Rialachán (AE) 2019/787, ba cheart leanúint dá gcosaint faoin Rialachán seo agus ba cheart iad a chuimsiú sa chlár lena mbaineann go huathoibríoch. (61)Ba cheart foráil a dhéanamh maidir le socruithe iomchuí chun aistriú rianúil ó na rialacha dá bhforáiltear i Rialacháin (AE) Uimh. 1151/2012, (AE) Uimh. 1308/2013 agus (AE) 2019/787 chuig na rialacha a leagtar síos sa Rialachán seo a éascú, TAR ÉIS AN RIALACHÁN SEO A GHLACADH: Teideal I

Forálacha ginearálta Airteagal 1 Ábhar Leagann an Rialachán seo na rialacha síos maidir leis an méid seo a leanas: (a) tásca geografacha le haghaidh fíona, deochanna biotáilleacha agus táirgí talmhaíochta. (b) sainearraí traidisiúnta faoi ráthaíocht agus téarmaí roghnacha cáilíochta le haghaidh táirgí talmhaíochta. Airteagal 2 Sainmhínithe 1.Chun críocha an Rialacháin seo beidh feidhm ag na sainmhínithe seo a leanas: (a)ciallaíonn ‘grúpa táirgeoirí’ aon chomhlachas, is cuma cén fhoirm dhlíthiúil atá aige, ina bhfuil táirgeoirí nó próiseálaithe, den chuid is mó, atá ag obair leis an táirge céanna; (b)ciallaíonn ‘traidisiúnta’ agus ‘traidisiún’, i dtaca le táirge de thionscnamh limistéir gheografaigh, go bhfuil cruthúnas ann gur úsáid táirgeoirí an táirge i bpobal ar feadh tréimhse a bhféadtar an úsáid sin a tharchur ó ghlúin go glúin lena linn; 30 bliain ar a laghad a bheidh sa tréimhse sin agus féadtar a chuimsiú leis an úsáid sin leasuithe ar ghá iad a dhéanamh de bharr athruithe ar na cleachtais sláinteachais agus sábháilteachta; (c)an sainmhíniú atá ar ‘lipéadú’ in Airteagal 2(2), pointe (j), de Rialachán (AE) Uimh. 1169/2011; (d)ciallaíonn ‘céim tháirgthe’ aon chéim den áirgeadh, den phróiseáil, den ullmhúchán nó den aosú, go dtí an pointe ag a mbíonn an táirge i bhfoirm a fhéadtar a chur ar an margadh inmheánach; (e)ciallaíonn ‘táirgí próiseáilte’ bia arb é an toradh ar tháirgí neamhphróiseáilte a phróiseáil de réir bhrí Airteagal 2(m)agus (o) de Rialachán 852/